Episod 2: KEPUTUSAN HISTOPATOLOGI – Kanser itu rahmat yang mendidik jiwa.

Tulisan ini agak teknikal untuk memberi gambaran ringkas tentang penyakit kanser khususnya kanser payudara.

Ketika menunggu keputusan histopatologi, kepala saya ligat berfikir. Kepingan nota kuliah kanser dibelek. Jari pun laju melungsur skrin telefon pintar untuk mendapat maklumat terkini penyakit kanser.

Mata saya mula menyorot ke tahapan kanser. Kanser dibahagikan kepada tahap 0 sehingga 4. Tahap 0 adalah ductal carcinoma in situ. Ketika itu, melihat kondisi saya yang cergas, kami beranggapan mungkin kanser saya di tahap 2 ke atas. Kalau tahap 0 dan 1, ia boleh dirawat tanpa perlu pembedahan besar ataupun kalau bernasib baik tak perlu kemoterapi.

Namun fikiran jahat menerpa. Kerisauan menebak dada saya. “Apa jadi kalau dia berulang? Kan bagus kalau tahap 4 terus. Tak perlu fikir lagi. Tak perlu berjaga-jaga.”

Tahap keempat adalah yang paling digeruni ramai orang. Dengan gambaran tidak mungkin dapat kesembuhan lagi. Pada ketika ini kanser telah merebak ke organ lain ataupun tulang. Namun, Kadar hayat pesakit kanser bergantung kepada tahap kanser dan juga status reseptor yang ada pada sel badan pesakit. Boleh jadi pesakit yang mempunyai tahap tinggi mempunyai respon yang lebih baik pada rawatan. Walaupun tahap 4, kadang pesakit mempunyai tempoh bebas penyakitiaitu ketika sel kanser statik tidak membahagi. Bergantung kepada keseriusan penyakit.

Pesakit kanser yang mempunyai status hormon positif mempunyai kanser yang kurang aggresif. Status positif bagi hormon estrogen dan progesteron menunjukkan bahawa sel kanser mempunyai reseptor (tapak) untuk menerima signal daripada hormon estrogen dan progesteron. Apabila hormon ini melekat pada tapak yang terdapat pada sel kanser, ia akan memberi maklumat agar sel itu terus bercambah. Namun kanser jenis ini mudah dikawal kerana terdapat ubat yang dapat menghalang signal hormon ini daripada melekat pada tapak sel kanser atau merendahkan kadar hormon itu. Ubat ini menyerupai bentuk molekul hormon. Ia akan sama-sama berebut tapak lekatan yang ada pada sel kanser. Apabila ubat yang melekat pada tapak itu, sel kanser tidak akan mendapat maklumat untuk membahagi. Lazimnya, 85% kanser adalah jenis hormon positif dan kanser jenis ini sukar untuk merebak dan lebih mudah untuk ditangani.

Bagi pesakit yang mempunyai status gen HER2 positif, kansernya lebih ganas. Gen HER2 atau human epidermal growth 2 bertugas untuk menghasilkan protein yang membina sel lapisan epidermal. Sel pada badan manusia sentiasa diganti. Apabila sel baru bercambah, ia perlu melalui beberapa tapisan keselamatan. Namun, dalam kes kanser, gen HER2 ini tidak dapat dikawal oleh tapisan keselamatan badan. Ia terus bercambah dan membahagi tanpa henti mengakibatkan kejadian kanser. Namun, terdapat ubat yang dihasilkan untuk mengawal gen ini. Oleh itu, rawatan dan prognosis penyakit bergantung kepada jenis kanser. Bukan mengikut tahap kanser.

Oleh kerana ini jugalah pesakit yang mempunyai tahap yang sama mempunyai regim rawatan berbeza dan prognosis berbeza. Rawatan tidak dipukul rata mengikut tahap kanser. Beza jenis maka berbezalah ubat yang diterima kerana mahu kesan yang lebih spesifik.

Saya tahu, sekiranya kanser berada di tahap tiga dan empat, rawatan yang diberikan adalah bersifat paliatif bukan penyembuhan total. Rawatan ini bertujuan untuk meningkatkan kualiti hidup pesakit. Rawatan yang betul boleh memanjangkan hayat pesakit dan pesakit boleh hidup dalam keadaan sakit yang minimal berbanding mereka yang langsung tidak mendapat rawatan.

Saya akhirnya tertidur ketika sibuk membaca. Subuh itu saya bangun dan meneruskan tilawah al Quran. Mata saya singgah pada ayat Quran dalam surah ke 26 itu. Surah itu mengisahkan bagaimana Nabi Ibrahim menasihati bapanya. Ayat yang menarik perhatian saya setelah selang beberapa baris menyatakan Allah lah yang menyembuhkan bila sakit. Seolah-olah tuhan sedang memujuk hati saya. Seolah-olah peluang untuk sembuh itu besar buat saya. Dilanjutkan lagi bacaan pada ayat seterusnya. Beberapa rangkap doa turut dititipkan dalam surah itu. Saya tertarik untuk berdoa sama

“Wahai Tuhanku, berikanlah daku ilmu pengetahuan agama, dan hubungkanlah daku dengan orang-orang yang soleh;(Asy-Syu’araa’ 26:83)

“Dan jadikanlah bagiku sebutan yang baik (nama yang harum) dalam kalangan orang-orang yang datang kemudian;(Asy-Syu’araa’ 26:84)

“Dan jadikanlah daku dari orang-orang yang mewarisi Syurga Jannatun-Naiim;(Asy-Syu’araa’ 26:85)

“Dan ampunkanlah bagi bapaku, kerana sesungguhnya ia adalah dari orang-orang yang sesat;(Asy-Syu’araa’ 26:86)

“Dan janganlah engkau hinakan daku pada hari makhluk-makhluk dibangkitkan hidup semula –(Asy-Syu’araa’ 26:87)

“Eliyana, sel kanser ini IDC. Invasive ductal carcinoma.” Tersentak saya. Saya benar-benar tergamam. Maknanya sel kanser ini telah merebak keluar dari kelenjar. Bukan lagi setempat. Bukan seperti sangkaan awal kami.

Saya berharap hanya perlu membuat pembedahan lumpectomy. Iaitu prosedur untuk memotong ketulan tanpa membuang keseluruhan payudara. Biasanya lumpectomy dijalankan pada kanser tahap awal dan ketulan yang kecil.

“Eliyana, kalau ikut laporan awak ini, kanser awak hormonal positif. Estrogen dan progesteron positif. HER2 pula negatif. Saya ada minta CT scan segera. Khamis ini awak pergi skan. Esok awak boleh buat skan tulang dulu.” beritahu doktor. Dia sendiri ingin segera tahu tahap kanser saya.

Saya lega kerana status reseptor estrogen dan progesteron positif. Ada ubat yang dapat digunakan untuk menghalang tindakan hormon ini. Saya juga bersyukur yang status HER2 saya negatif. Ini bermakna sel kansernya tidaklah terlalu ganas dan cepat membahagi.

Sekali lagi saya bersyukur tahap kanser saya memang tahap tinggi. Tetapi status hormon lain membantu rawatan.

Dalam kepala saya, pelajaran mana yang lebih indah dari Allah yang menjadi gurunya. Ini pelajaran kehidupan seorang makhluk yang mendapat didikan terus dari Penciptanya. Apa lagi yang lebih indah kerana hanya Pencipta kenal benar ciptaanNya. Saya menangis sekali lagi. Allah tak membiarkan saya berjalan megah atas muka bumiNya. Kepala saya tunduk memandang lantai. Menitik-nitik air mata mengenang segala nikmat dan kemudahan yang Allah berikan pada saya sebelum dan setelah mendapat ujian besar ini. Atau saya suka gantikan perkataan ujian dengan didikan. Memang Allah bagi saya sakit, tapi dalam masa yang sama Allah mudahkan urusan hospital saya. Tarikh CT skan dan skan tulang tidak perlu menunggu lama. Rawatan pula dengan doktor pakar.

Kanser memang satu perjalanan ngeri buat ramai orang, namun saya bersyukur kerana Allah memandu hati daya untuk redha. Malah selalunya saya memandang kanser ini sebagai rahmat kerana banyak kasih sayang yang timbul dan terlihat dalam tempoh itu. Bohong kalau saya tidak menangis. Saya menangis semahunya dan berhenti sebelum hanyut dalam duka. Tidur sebentar dan bermula dengan semangat baru. Lihat sekeliling pada nikmat yang Allah beri bukan musibah yang satu. Jarang saya hanyut ke dalam duka melainkan letih menghadapi ujian ini, sebagaimana letihnya kita belajar saban hari. Namun kerana mahu berjaya, kita teruskan pelajaran. Begitulah, penat melalui hari-hari dengan ujian ini, tapi mahu berjaya..diteruskan juga. Kalau bukan untuk diri sendiri untuk amanah lain yang Allah titipkan.


Adakah kita senang untuk ditipu? Ya. Kebanyakkan kita senang ditipu

Masa kini pelbagai penipuan yang dilakukan di dalam masyarakat kita untuk mengaut keuntungan. Daripada skim rumah yang tidak kunjung tiba hinggalah kepada produk kesihatan. Dan masyarakat kita seringkali terpedaya dengan mereka yang melakukan penipuan tersebut. Bukan sekali ataupun dua kali. Malah berkali-kali mempercayai pada mereka yang suka mengambil kesempatan di luar sana.

Disini kami ingin menggariskan beberapa ciri-ciri penipu yang kami dapat daripada video yang kami kongsikan pada bahagian akhir artikel kami.

1) ‘Halo effect’: Nampak seperti orang yang baik (Muka nampak bercahaya)

Orang tersebut akan berpakaian dengan pakaian yang kemas dan bersih. Keadaan ini akan mewujudkan satu kesan yang dinamakan sebagai ‘Halo effect’ iaitu orang itu dilihat sebagai orang yang suci dan baik-baik.

Jika dalam masyarakat melayu kita ada yang suka memakai pakaian keagamaan untuk dilihat sebagai orang jujur dan beragama. Takkanlah orang berkopiah nak menipu kan. Tetapi hakikatnya di Malaysia ini ramai daripada scammer yang suka berperwatakan agama(Muka macam orang beriman). Sebagai contohnya skim rumah yang sebelum ini TOP dan sampai sekarang rumah itu tidak kelihatan. Yang mempeloporinya pula digelarkan sebagai Ustaz.

Disini bukanlah kami mencela orang yang berpakaian sedemikian. Kami hanya ingin menegaskan bahawa penipu akan menggunakan pelbagai cara untuk mendapat kepercayaan orang yang ingin ditipu. Sebab itu dalam apa keadaan sekalipun wajib untuk berhati-hati

2) ‘Expert Bias’: Mengaku sebagai pakar

Kebanyakkan mereka yang ingin menjual produk ataupun melakukan skim penipuan selalunya akan mengaku sebagai pakar walaupun tiada siapa yang mengiktirafnya. Sebagai contoh penggunaan gelaran ‘Health Consultant’ yang selalu digunakan oleh penjual produk terutamanya produk kesihatan. Bila ditanya dimana dia dapat gelaran ‘Health Consultant’ ataupun pakar kesihatan tersebut, sudah tentu dia tidak akan dapat menjawabnya ataupun gelaran itu diberikan oleh syarikat produk itu sendiri.

Malah cara bercerita mereka itu pun akan kelihatan seperti seorang pakar. Perkara ini akan membuatkan sesorang itu mudah percaya kepada penipuan yang sedang dilakukan. Oleh itu, bila berhadapan dengan perkara ini perlunya untuk kita mendapatkan nasihat daripada pakar yang sebenar dalam bahagian tersebut. Jika ia menjual barangan kesihatan, maka perlu merujuk doktor perubatan

3) ‘Artificial Scarcity’: Mewujudkan perasaan yang barang ataupun tawaran tersebut sangat jarang dijumpai dan ia diwujud-wujudkan oleh penipu

Selalunya mereka akan menunjukkan bahawa barang yang mereka jual itu sangat jarang untuk dijumpai ataupun sangat jarang dijual di kedai biasa. Sebagai contoh krim muka yang dapat memutihkan muka dalam satu hari. Sudah tentu orang kita terutamanya orang perempuan akan rambang mata. Ditambah lagi dengan promosi beli dua dapat satu lagi sudah tentu ramai yang teruja untuk membeli barang tersebut

Jika nafsu anda terpengaruh dengan tawaran tersebut, berhenti dan berfikir dahulu. Adakah ia benar-benar berbaloi bagi anda ataupun ada kemungkinan berlakunya penipuan pada ketika itu.

Jika terdetik rasa syak, maka tinggalkanlah perkara tersebut sehingga ia benar-benar dapat dibuktikan kebenarannya.

Selain daripada tips ini banyak lagi tips-tips lain yang boleh kita dapat daripada pembacaan diluar sana.


Betul ke minum susu kultur menyebabkan kanser?

Viral lagi satu post yang mengatakan susu kultur menjadi penyebab kepada kanser darah yang dipanggil sebagai leukemia. Daripada post tersebut, mesej yang viral itu mengatakan bahawa kanak-kanak yang menghidapi penyakit leukemia ini adalah disebabkan selalu meminum susu kultur yang terkenal di pasaran.

Kami ada beberapa perkara yang ingin diterangkan supaya salah faham ini tidak menular.

1) Kanser bukanlah disebabkan bakteria. Kebanyakkan kanser disebabkan kerosakan pada genetik DNA yang terdapat di dalam sel. Ada juga disebabkan jangkitan virus seperti Human Papilloma Virus yang menyebabkan kanser pangkal rahim dan juga hepatitis B yang menyebabkan kanser hati. Tetapi itu adalah disebabkan virus dan bukan bakteria.

2) Salah satu bakteria yang mungkin menyebabkan kanser secara ‘indirectly ataupun tidak terus menyebabkan kanser adalah bakteria Helicobacter pylori. Kajian menunjukkan mereka yang mempunyai jangkitan H. pylori dalam perutnya mempunyai kebarangkalian yang lebih tinggi untuk menghidapi kanser perut. Ini kerana H. pylori akan menghilangkan sistem perlindungan dinding perut terhadap asid perut menyebabkan dinding perut terhakis. Sel yang terhakis akan diganti dengan sel yang baru. Pembahagian sel yang kerap mungkin akan menghasilkan sel yang tidak normal iaitu sel kanser

3) Minuman susu kultur yang terkenal dikatakan mempunyai bakteria baik yang sama wujud di dalam usus. Ia berfungsi untuk menguraikan makanan yang tidak terurai, mengawal bakteria-bakterua yang berada dalam usus suapaya tidak menyerang manusia dan beberapa lagi fungsi yang penting.

Pendek kata, bakteria baik ini sangat penting untuk usu supaya badan manusia dapat berfungsi dengan normal

Mengatakan bakteria baik ini boleh menyebabkan kanser adalah sesuatu yang tidak ada kaitan kerana setiap daripada manusia mempunyai bakteria baik itu dalam badannya.

4) Cumanya minuman susu kultur ini tidak boleh diberikan kepada orang yg mempunyai sistem imun yg lemah seperti

Pesakit HIVPesakit yg menjalani chemotherapyPesakit yg menggunakan steroid dalam satu jangka yg lamaPesakit kanseretc

Kanak-kanak tersebut sudah mempunyai kanser darah sebelum ini.Tetapi keadaan kanak tersebut menjadi lebih teruk setelah diberi susu kultur tersebut. Ini kerana pesakit kanser mempunyai sistem imun yg lemah. Disebabkan minuman kultur tersebut mempunyai bakteria yg hidup, maka dia menyerang perumah yang mempunyai sistem imun yg lemah itu.Selepas itu, keadaan pesakit bertambah teruk disebabkan pengambilan susu tersebut

Kesimpulan:Bakteria daripada susu kultur yang mengandungi bakteria baik tidak akan menyebabkan kanser kerana tanpa meminum susu kultur tersebut bakteria baik itu masih akan berada dalam usus seseorang manusia.

Kalau semua orang ada bakteria baik tersebut sepatutnya semua orang akan kena kanser darah. Tetapi ia tidak berlaku sedemikian rupa kerana bakteria tersebut tidak menyebabkan kanser.


Kebolehan menggulung lidah, Adakah ia benar-benar ciri dominan?

Ibu anda boleh menggulung lidah tetapi anda tidak boleh..

Kakak dan abang anda tidak boleh menggulung lidah, tetapi anda boleh melakukannya…

Kebolehan menggulung lidah sudah semestinya salah satu kelebihan yang dianggap unik kerana tidak semua boleh melakukannya Sewaktu di kelas Sains, pastinya kita pernah ditanya sama ada boleh menggulung lidah atau tidak.

Di dalam buku teks Biologi, menggulung lidah dinyatakan sebagai satu contoh ciri dominan yang diwarisi daripada ibu bapa kepada anak-anak.

Bagi mereka yang boleh menggulung lidah pastinya anda pernah menunjuk-nunjuk kelebihan tersebut kepada mereka yang tidak boleh melakukannya. Manakala, yang tidak boleh menggulung lidah hanya mampu menerima kenyataan bahawa ia ciri yang diwarisi dan tidak boleh diubah, sama seperti jenis darah dan warna mata.

Setiap satu ciri gen datang kombinasi dari dua alel, satu daripada bapa dan satu daripada ibu.

Alel ialah susunan DNA yang membentuk gen. Persenyawaan antara sperma dan telur menghasilkan kombinasi sepasang kromosom (makromolekul DNA) daripada ibu dan bapa. Manusia mempunyai 23 pasang kromosom iaitu 22 pasang autosom dan sepasang kromosom seks (genosom XX atau XY).

Berdasarkan prinsip asas genetik Mendel, kelebihan menggulung lidah ialah salah satu contoh ciri Hukum Dominasi Mendel (Mendel’s Law of Dominance). Menurut Hukum Dominasi Mendel, alel resesif akan dinyahaktif oleh alel dominan dan menjadi dorman.

Mereka yang boleh menggulung lidah adalah hasil daripada alel dominan yang dilabel sebagai ‘R’, manakala yang tidak boleh melakukannya mempunyai alel resesif yang dilabel sebagai ‘r’.

Oleh itu, bagi mereka yang boleh menggulung lidah, mereka mempunyai ciri genotipe RR atau Rr (dominan), manakala genotipe rr (resesif) bagi yang sebaliknya.

Gambar di bawah menunjukkan secara asas bagaimana sesuatu ciri genetik tersebut diwarisi daripada ibu bapa kepada anak-anak mengikut prinsip asas genetik Mendel.

Namun, pada realitinya, adakah pewarisan genetik seringkas itu?

Adakah ciri ini benar-benar dipengaruhi oleh satu gen tunggal R, seperti yang dipelajari dari buku teks?

Tahukah anda bahawa kebolehan menggulung lidah sebagai satu ciri genetik adalah mitos sains semata-mata?

Ini bermakna, bagi mereka yang tidak ada keupayaan tersebut, anda masih berpeluang untuk mendapatkan kebolehan ini, mungkin dengan latihan intensif setiap jam?

Kajian asal mengenai gen yang mengawal kebolehan menggulung lidah dimulakan oleh Alfred Sturtevart, seorang saintis genetik pada tahun 1940. Beliau telah mengkaji pewarisan ciri tersebut dalam keluarga dan mendapati bahawa ibu bapa yang boleh menggulung lidah akan mempunyai peluang yang tinggi bagi anak-anak mereka untuk mempunyai kebolehan tersebut. Oleh itu, Sturtevant merumuskan bahawa kebolehan menggulung lidah ini merupakan ciri dominan, manakala mereka yang tidak mempunyai genotip dominan tidak boleh menggulung lidah.

Namun begitu, kajian Philip Matlock pada tahun 1952 tidak bersetuju dengan rumusan Sturtevant. Matlock medapati tujuh daripada 33 kembar seiras tidak berkongsi kebolehan menggulung lidah ini. Jika kebolehan ini pengaruh genetik semata-mata semestinya ia dikongsi oleh setiap pasangan kembar seiras kerana pasangan kembar memiliki profil genetik yang sama.

Hasil kajian daripada Sturtevant (1940) dan Matlock (1952). Imej diolah dari Myths of Human Genetics

Oleh itu pada tahun 1965, Sturtevart telah menerbitkan buku “A History of Genetics” dan mengakui bahawa menggulung lidah bukan satu ciri dominan yang diwariskan melalui satu gen R.

Namun begitu, kenyataan pewarisan ciri ini sebagai ciri genetik dominan masih diajar di buku teks sehingga ke hari ini.

Kelebihan menggulung lidah diwariskan melalui satu gen dominan in diperakui sebagai mitos oleh John McDonald, seorang ahli biologi dari Universiti Delaware. Menurut beliau, kebolehan menggulung lidah ini boleh dipelajari. Satu kajian daripada pelajar beliau menunjukkan bahawa seorang daripada 10 orang peserta kajian yang tidak boleh menggulung lidah didapati boleh menggulung lidah selepas seminggu berlatih.

McDonald menyatakan bahawa kebolehan menggulung lidah ini masih dipengaruhi oleh faktor genetik tetapi tidak bergantung kepada satu gen R sahaja. Ia boleh dipengaruhi daripada fungsi-fungsi otot yang terdapat pada lidah, namun begitu belum ada kajian yang jelas tentang hal ini.

Rumusannya, kebolehan menggulung lidah tidak lagi sesuai digunakan sebagai contoh untuk menerangkan pewarisan genetik seperti yang diajarkan di dalam buku teks.

1. Simple Dominance: Definition & Concept. (URL: http://study.com/academy/lesson/simple-dominance-definition-lesson-quiz.html)
2. Scientists Debunk Familiar Tongue-Rolling Lore (URL: http://www.huffingtonpost.com/entry/biologist-debunks-popular-tongue-rolling-myth_us_55d32bd6e4b07addcb43f2f3)
3. McDonald, (2011).  Myths of Human Genetics. Tongue-rolling. The Myth. (URL: http://udel.edu/~mcdonald/mythtongueroll.html)


EPISOD 1: BAGAIMANA SAYA DIDIAGNOS MENGHIDAP KANSER PAYUDARA – Puan Eliyana

Harap dengan coretan ini pembaca tidak menyalahkan mana-mana pihak. Inilah takdir saya yang saya terima dengan terbuka.

Saya menyusu penuh anak pertama sehingga mengandung anak kedua dan bersambung menyusukan anak kedua sehingga hampir berusia 2 tahun. Ketika hampir tempoh bercerai susu saya dipanggil untuk menyertai Kursus Biro Tatanegara ke luar negara. Seminggu tidak menyusukan anak, susu saya bengkak sedikit. Apabila tamat kursus dan pulang ke rumah anak pun tidak lagi mahu menyusu.

Keliru dan tak pasti bengkak telah hilang, saya meminta beberapa rakan doktor untuk memeriksa payudara. Rata-rata menasihatkan saya membuat pemeriksaan di klinik. Saya tampil ke klinik menceritakan sejarah menyusu anak dan cerai susu. Ketulan berukuran 4 cm yang bergerak itu di periksa menggunakan mesin ultrasound. Mammogram tidak sesuai buat wanita muda.

Berdasarkan keputusan ultrasound walaupun tidak konklusif, kebarangkalian bukan kanser adalah tinggi. Tambahan saya tiada risiko kanser. Walaupun begitu, saya tidak betah duduk diam memikir apa di dalam badan, lalu saya menyerah diri untuk memberikan sampel tisu payudara bagi tujuan ujian histopatologi.

Dalam tempoh menunggu keputusan ujian saya sering dimomokkan dengan pelbagai mitos. Katanya sebaiknya jangan diusik atau dicucuk ketulan itu. Bimbang mengganas. Bisa jarum katanya. Saya tak peduli, walaupun kata-kata itu menakutkan saya.

Memang apabila ditebuk untuk mengambil sampel tisu payudara, ruang kosong itu akan diganti dengan sel baru untuk menyudahkan proses pemulihan. Tetapi bagi ruang kosong yang selnya terdapat campuran sel normal dan sel kanser, sel kanser yang lebih cepat membahagi akan memenuhi ruang kosong itu. Tetapi tempoh sehingga menyebabkan mudarat itu tidak kesampaian kerana biasanya pembedahan akan diatur secepat mungkin setelah kanser disahkan. Bukan berbulan-bulan sehingga sel kanser nampak di permukaan kulit.

Pada saya, prosedur pemeriksaan dan rawatan (kalau perlu) mungkin sakit. Tetapi tidak diperiksa juga tetap sakit. Dan bertambah lagi apabila kita sakit tapi tak tahu mengapa dan setiap hari hidup bersangka-sangka. Boleh jadi sebenarnya ketulan itu bukan kanser.

Saya faham ketakutannya, ada pesakit yang sanggup menahan sakit kerana suami tak izin ke hospital. Sedangkan yang menanggung sakit itu kita, dan badan itu diamanahkan pada kita. Maka kitalah yang perlu menjaga dan merawatnya.

Lebih sedih lagi ada pesakit yang ketulannya masih kecil. Mungkin bukan kanser atau kanser tahap awal yang insyaAllah peratusan kejayaan rawatan lebih tinggi dan peratusan kanser berulang rendah. Namun mereka tidak tampil menerima rawatan kerana mendengar cakap orang yang bukan pun penghidap kanser, ahli keluarga pesakit apatah lagi para doktor atau pakar perubatan. Hati saya remuk setiap kali bertemu pesakit yang asalnya masih di peringkat awal tapi tidak tampil dirawat kerana ditawarkan rawatan alternatif yang jauh lebih mahal dan sejarah peratusan kegagalan tidak pernah dikongsi atau lebih tepat ditutup.

Setelah seminggu menunggu, keputusannya adalah kanser payudara.

Pada waktu itu, air mata menitik. Antara terkejut dan syukur. Syukur kerana Allah ingat pada saya. Pada saya apa yang Allah duga atas dunia ini kalau itu boleh menghapuskan dosa, itulah yang lebih saya rela daripada menghadap murkaNya di akhirat nanti.

Diberitakan pada suami keputusan tersebut. Dia tergamam lalu mengucapkan inna lillahi wainna ilaihi rajiun. Saya terus menangis sehingga pulang ke rumah. Malamnya saya mula reda. Mula memikirkan apa yang perlu saya lakukan dan harapkan. Saya tidak tahu doa apa yang harus saya lafazkan melainkan doa Nabi Ayyub kerana saya tidak tahu apa yang terbaik buat saya. Semua saya serahkan kepada Pencipta. Saya tak fikir untuk sembuh tetapi dalam masa yang sama takut terlantar sakit dan membebankan orang sekeliling. Saya berdoa agar Allah dorong hati saya pada apa yang Allah suka.

Tidak sudah di situ, ujian ct skan dilakukan untuk mengetahui tahap kanser saya. MasyaAllah terkejut kami semua apabila keputusannya sel kanser telah merebak ke tulang. Hanya pada Allah saya berserah kerana kepenatan memikir apa yang perlu dilakukan.

Keesokannya apabila menyambung tilawah, saya singgah di ayat

“Dan apabila aku sakit, maka Dia lah yang menyembuhkan penyakitku;

Tidak bahagiakah hati saya apabila merasa mukjizat al Quran?

Tiba masa membuat pilihan rawatan. Saya tidak terdetik untuk mengelak pembedahan dan kemoterapi kerana mata saya telah melihat ramai pesakit yang sembuh ataupun hidup biasa selepas menjalani kemoterapi. Tidak kurang juga yang meninggal akibat kanser. Juga banyak juga saya dengar testimoni kegagalan rawatan alternatif daripada pesakit yang berkunjung ke hospital selepas kegagalan tersebut. Hati saya bulat menempuh rawatan yang dicadang dan disusun oleh doktor. Mereka bukan sahaja menimbang keadaan saya, malah keputusan suami, kewangan dan sokongan lain lantas membuatkan saya semakin bersungguh menempuh rawatan. Kalau saya tidak dirawat oleh mereka, gaji mereka tetap sama, bukan mendapat komisen atas pesakit yang berkunjung. Namun mereka memikirkan hal saya, sehingga kerap bertanya khabar dan memberi semangat setiap kali bermula rawatan.

Saya masih ingat bagaimana bersungguh pakar bedah menemui saya sebelum pembedahan berlangsung hanya untuk melihat keadaan saya. Tumpah air mata saya apabila beliau menggenggam erat tangan saya seraya menganjurkan saya bersyahadah sebelum pembedahan bermula.

Perjalanan saya menempuh kanser penuh dengan suka bukan duka semata. Pelbagai sokongan yang saya terima.

Di kesempatan lain saya kongsikan tentang pembedahan dan kemoterapi yang saya lalui juga bagaimana keadaan saya sepanjang bergelar pesakit kanser payudara tahap empat yang kansernya merebak ke tulang kemudian statik dan kemudian kanser mula beraksi sehingga saya melalui pembedahan kali kedua membuang ketulan di tempat yang sama sebelum pembedahan tulang belakang dan kemoterapi kali kedua.

Puan Eliyana merupakan seorang pensyarah di sebuah universiti awam, ibu kepada dua cahaya mata yang amat cerdas dan kini sedang melanjutkan pengajian PhD dalam bidang biologi molekul.


TAK RAMAI RAKYAT MALAYSIA AMALKAN KITAR SEMULA?

Banyak bekas makanan dan minuman yang kita gunakan setiap hari. Terlalu banyak sebenarnya. Lebih-lebih lagi di musim perayaan apabila ramai di antara kita yang saling berkunjungan. Tentu sekali kita banyak menghidangkan makanan dan minuman yang datang daripada bekas seperti botol plastik, kertas dan tin. Air kordial. Air mineral. Jus. Air berkarbonat. Ikan sardin di dalam tin. Kacang di dalam tin. Macam-macamlah!

Pernah tak kita terfikir untuk kitar semula semua sisa bekas tersebut?

Ada orang kata, orang Malaysia tak ramai yang amalkan kitar semula. Betul ke?

Mari kita bincangkan sedikit perkara ini.

Untuk memulakan perbincangan, mari kita lihat berapa ramai orang Malaysia yang amalkan kitar semula. Menurut Menteri Perumahan dan Kerajaan Tempatan, hanya 15% daripada sisa buangan di Malaysia yang dikitar-semula [1]. Sumber berita tersebut adalah pada tahun 2016, di mana kerajaan telahpun memperkenalkan pengasingan sisa di rumah.

Secara mudahnya, untuk kebaikan kita sendiri.

Semua maklum bahawa sisa buangan daripada rumah kita dihantar ke tapak perlupusan sisa. Sebagai contoh, di Selangor, terdapat tujuh pusat utama untuk perlupusan sisa buangan. Sebuah kajian telah menjangkakan pada tahun 2020 kelak, sisa buangan di Kuala Lumpur dan Selangor akan melebihi tiga juta tan. Bilangan pusat perlupusan sampah sebanyak tujuh itu hanya dapat menampung separuh daripada jumlah jangkaan sisa buangan tersebut [2].

Hanya ada beberapa cara untuk menampung/memproses sisa buangan ini. Antaranya penambahan tapak pelupusan sisa buangan. Ternyata ini adalah pilihan yang akan berhadapan pelbagai halangan seperti peraturan yang memerlukan tapak tersebut dibina jauh daripada penduduk, dan juga bantahan pelbagai pihak terutamanya penduduk yang terkesan.

Sebuah lagi pilihan adalah kitar semula. Benar, masih ada banyak halangan untuk penduduk mengamalkan perkara ini terutamanya di tempat-tempat yang kekurangan kemudahan. Namun, kita harus sedar akan kepentingan kitar semula dan wajib bermula sedikit-sedikit, mengikut kemampuan kita.

Tak semestinya hantar kepada pusat kitar semula. Banyak lagi yang boleh, seperti menjual kepada organisasi yang memerlukan sisa tersebut, menggunakan sisa tersebut untuk perkara bermanfaat yang lain seperti kraftangan, dan sebagainya. Di Indonesia, ada yang buat perahu dari bahan kitar semula tau! Berita “Perahu dari Botol Sampah”

Sedikit,sedikit usaha, mana yang mampu sebagai permulaan. Orang Melayu kata, sedikit, sedikit, lama-lama jadi bukit, bukan?

Memang tidak dapat dinafikan, amalan kitar semula juga bergantung kepada kemudahan yang ada. Terdapat kajian yang telah dijalankan dengan fokus kepada isi rumah di Shah Alam [3] yang menunjukkan ada beberapa kumpulan isi rumah yang aktif mengamalkan kitar semula. Antara faktornya, menurut kajian tersebut, adalah kemudahan kitar semula yang ada di bandar tersebut.

Terdapat banyak juga inisiatif yang telah dilakukan kerajaan dan pihak swasta untuk memantapkan lagi kemudahan kitar semula di Malaysia. Terutamanya di Lembah Kelang, terdapat banyak pusat kitar semula, baik yang disediakan oleh kerajaan tempatan, mahupun swasta.

Bagi yang tidak pasti samada di tempat mereka ada kemudahan ini, anda hanya perlu lakukan sahaja carian di internet. Hampir semua pihak berkuasa tempatan di Selangor ada menyenaraikan pusat kitar semula yang dikelola oleh mereka. Terdapat juga banyak pusat kitar semula swasta yang malah menawarkan untuk membeli sisa buangan anda seperti kotak, botol plastik, dan sebagainya!

Harga Bahan Kitar Semula. Sekadar contoh, kadar ini mungkin berbeza dengan kadar semasa. Gambar daripada “http://www.relaksminda.com/2014/05/pusat-barang-kitar-semula-punca-masalah.html”

Pusat Kitar Semula Komuniti Presint 9 Putrajaya. Gambar daripada “http://aksarafendi.blogspot.my/2013/07/pusat-kitar-semula-komuniti-presint-9.html”

Walau bagaimanapun, yang paling penting adalah sikap. Menurut sebuah kajian [4], peratusan rakyat Malaysia yang sedar akan kepentingan kitar semula adalah 99%. Manakala rakyat yang menyatakan hasrat untuk mengamalkan kitar semula adalah 69%. Nampak banyak, bukan? 69%. Namun, ini Cuma peratusan hasrat. Bukan perlaksanaan lagi. Peratusan perlaksanaan tiada dinyatakan di dalam kajian tersebut, tapi, kenyataan menteri (hanya 15% sisa buangan dikitar-semula, [1]), telah jelas menampakkan perlaksanaan kitar semula di kalangan rakyat kita.

Hasrat dan niat sememangnya murni. Tapi, sepatah kata orang putih, “Action speaks louder than words”. Hanya perlaksanaan yang dapat meningkatkan peratusan amalan kitar semula di Malaysia.

Anda bagaimana? Anda mengamalkan kitar semula? Di mana anda kitar semula? Dan apa yang anda rasa boleh diperbaiki di dalam sistem kitar semula yang kita ada?

Yang belum bermula, tiada istilah sudah terlambat. Mulakan dengan mana-mana yang mudah untuk anda.

Segalanya bermula daripada anda!

Pepatah Melayu telah lama ada; Nak seribu daya, tak nak seribu dalih.

Kupasan akan datang akan melihat lebih mendalam tentang “Step-by-Step” bagaimana untuk mengamalkan kitar semula.

[1] “Only 15 per cent of Malaysians recycle: Minister” http://www.eco-business.com/news/only-15-per-cent-of-malaysians-recycle-minister/

[2] Sharifah Norkhadijah Syed Ismail1,2 and Latifah Abd. Manaf, 2013. The challenge of future landfill: A case study of Malaysia. Journal of Toxicology and Environmental Health Sciences. 5 (6): 86 – 96.

[3] Carol Boon-Chui Teo, 2016. Recycling Behaviour of Malaysian Urban Households and Upcycling Prospects. Journal of International Business, Economics and Entrepreneurship. 1 (1): 9 – 15.

[4] Kaji Selidik oleh Solid Waste Management & Public Cleaning Corporation’s (PPSPPA) Recycling & Public Awareness Division, 2012.

Gambar hiasan utama daripada Blog Unik.


AIR ALKALI dapat menyembuhkan kanser. Betul Ke?

Ramai daripada penjual air alkali mengatakan bahawa meminum air yang beralkali adalah baik untuk penyembuhan kanser. Bahkan mengatakan sifat asid di dalam badan merupakan punca kepada kanser. Kata-kata yang mereka selalu ambil adalah daripada seorang ahli biologi bernama Otto Heinrich Warburg iaitu seorang penerima anugerah Nobel pada tahun 1931

Mereka ambil kata-kata daripada Warburg:

All forms of cancer have two basic conditions: Acidosis and hypoxia(lack of oxygen). Cancerous tissues are acidic whereas healthy tissues are alkaline

Saya tidak pasti adakah ini betul ataupun tidak kata-kata daripada Warburg. Tetapi ia tidak menjelaskan adakah benar air alkali membantu untuk membunuh ataupun mengelakkan badan kita daripada terkena kanser.

Kami telah membaca balik berkenaan kajian-kajian yang ditulis oleh Dr Otto sendiri berkenaan perkara ini. Di dalam kajiannya pada tahun 1956, dia ada menyatakan bahawa penyebab kanser adalah lebih kepada Mitochondrial Dysfunction.

Mitochondria merupakan salah satu ‘organ’ di dalam sel yang berfungsi untuk menghasilkan tenaga. Di dalam sel manusia, mitochondria akan menggunakan oksigen dan juga glukosa(gula) untuk menghasilkan tenaga.

Selain daripada itu, penghasilan tenaga daripada glukosa juga akan menghasilkan air dan karbon dioksida.

Dalam keadaan kekurangan oksigen, mitochondria masih boleh menghasilkan tenaga. Tetapi ia menggunakan proses lain yang dikenali sebagai ‘anaerobic metabolism’.

Dalam proses tersebut ia menghasilkan jumlah tenaga yang sedikit dan juga ASID LAKTIK.

Penghasilan tenaga dan laktik asid daripada glukosa

Di dalam sel kanser, Fungsi mitochondria menjadi sedikit janggal. Mitochondria yang selalunya menggunakan oksigen untuk menghasilkan tenaga tidak menggunakan oksigen lagi.

Sel ini akan menggunakan ‘anaerobic metabolism’ untuk menghasilkan tenaga sama seperti sel yang normal. Hasilnya sel-sel kanser ini akan menghasilkan jumlah asid laktik yang sangat banyak dan menyebabkan ‘cytoplasm’ sel kanser bersifat asid.

Di dalam sel kanser, Fungsi mitochondria menjadi kacau bilau. Mitochondria yang selalunya menggunakan oksigen untuk menghasilkan tenaga tidak menggunakan oksigen lagi.

Sebaliknya mitochondria itu akan terus menggunakan ‘anaerobic metabolism’ untuk menghasilkan tenaga sama seperti sel yang kekurangan oksigen.

Hasilnya sel-sel kanser ini akan menghasilkan jumlah asid laktik yang sangat banyak dan menyebabkan ruang di dalam sel kanser iaitu cytoplasm bersifat asid.

Apabila cytoplasm bersifat asid, sel tersebut akan mati dan mengeluarkan asid laktik dan menyebabkan kawasan sekeliling sel kanser pun menjadi sedikit berasid.

Nak bawa kefahaman disini bahawa, keasidan itu terjadi sebab sel tersebut yang menghasilkan asid. Bukan asid yang menyebabkan kanser berlaku.

Tidak. Air alkali tidak membantu. Ini disebabkan air alkali itu sendiri akan dineutralkan apabila masuk ke dalam perut yang bersifat asid. Dan masalah sebenar kanser bukan disebabkan sifat asid itu, tetapi genetik di dalam sel itu yang membuatkan sel tidak berfungsi dengan betul.

Apa yang menjadi mitos disini adalah:
1) Dr Otto Warburg tidak pernah menyatakan bahawa penyebab kanser adalah keadaan asid di dalam badan. Bahkan kanser itu sendiri menyebabkan keadaan dalam sel menjadi asid
2) Air alkali tidak membantu dalam penyembuhan kanser sebab ia tidak menyelesaikan masalah sebenar kanser itu sendiri. Lagipun, kealkalian air tersebut akan dineutralkan oleh asid di dalam perut.


Adakah Resdung boleh diubati dengan menghidu asap ataupun habuk kayu???

Banyak pusat rawatan resdung di luar sana yang tumbuh bagaikan cendawan selepas hujan. Menggunakan pelbagai kaedah untuk merawat resdung ataupun dalam istilah perubatannya dipanggil sebagai Allergic Rhinitis.

Ada yang menggunakan asap yang perlu disedut oleh pesakit. Ada pula yang menggunakan kertas yg digulung dan dibakar pada hujungnya supaya hujung yang satu lagi boleh menyedut resdung drpd muka. Tidak lupa juga ada yang menggunakan habuk kayu yang perlu disedut oleh pesakit. Kesemua cara-cara ini dikatakan mampu mengubati resdung. Tapi benarkah perkara ini benar2 membantu?

Mereka yang ingin membuat rawatan ini perlu menyedut habuk ataupun asap yang diberikan kepada pesakit. Selepas itu, pesakit tersebut akan mengeluarkan hingus yang banyak drpd hidung.

Hingus yang banyak ini dikatakan hingus ataupun cecair yang terperangkap dirongga muka. Cecair inilah yang menyebabkan resdung berlaku kata perawat resdung.

Saya ingin menjelaskan yang cecair yang terhasil selepas menyedut asap ataupun habuk kayu itu bukanlah berasal drpd cecair yang terperangkap dalam rongga muka. Ianya merupakan cecair ataupun mucous yang terhasil akibat tindak balas lapisan hidung kepada bendasing yang disedut.

Pernah tak kita bersin2 dan mempunyai selsema selepas mengemas rumah yang banyak habuk? Sudah tentu pernah bukan. Ianya merupakan tindak balas normal saluran pernafasan hidung kita untuk mengelakkan bendasing masuk ke dalam paru2. Sebab itu ianya menghasilkan hingus(mucous) yang banyak. Inikan apalagi serbuk kayu dan juga asap yg tebal dihidu pada saluran tersebut.

Ingin saya beritahu yang menghidu asap boleh merosakkan paru-paru seperti mana penghisap rokok. Manakala menghidu serbuk kayu pula boleh menyebabkan serbuk kayu itu tertinggal di dalam saluran hidung dan boleh menyebabkan keradangan yang chronic. Oleh itu saya nasihatkan supaya elakkan cara rawatan yang tidak diketahui keberkesanannya dan tidak diketahui komplikasi yang mungkin dihadapi.

Saya teringat waktu saya masih lagi bersekolah, ada ahli keluarga saya yang cuba melakukan cara ini.

Cara untuk menghasilkan kertas tersebut adalah dgn menggunakan kertas yang berwarna putih dan digeserkan lilin pada bahagian atasnya. Selepas itu, kertas itu digulung dan pastikan bahagian dalamnya merupakan bahagian yang telah digeserkan dgn lilin. Selepas itu, satu hujung diletakkan pada bahagian muka pesakit dan satu hujungnya lagi dibakar. Apabila kertas itu sudah terbakar separuh, alihkan kertas itu dan padamkan api. Akan nampak pada bahagian muka yang diletakkan kertas tadi tu mempunyai beberapa ketulan yang dikatakan sebagai resdung.

Saya ingin menjelaskan bahawa ketulan yang terhasil itu merupakan lilin yang telah mencair drpd kertas itu dan jatuh kebawah. Sebab itu bila saya cuba pada permukaan simen dan juga besi, kedua-duanya menunjukkan keputusan yang sama. Ketulan yang sama terhasil drpd prosedur yang dibuat. Sama sahaja jika dibuat pada muka.

Kesimpulan yang saya boleh buat adalah rawatan tersebut tidak dapat dibuktikan menyembuhkan penyakit resdung malah mungkin boleh memburukkan keadaan pesakit.


Betul ke wujud ULAT RESDUNG?

Sebelum ini pernah viral cara rawatan untuk mengeluarkan ulat Resdung daripada muka. Dikatakan Ulat Resdung merupakan salah satu punca seseorang itu menghadapi masalah resdung seperti gatal hidung, selalu bersin, muka berjerawat dan sebagainya

Caranya mudah iaitu menggunakan limau nipis dan daun pandan sahaja. Sebatian yang terhasil daripada bahan-bahan tersebut dikatakan mampu mengeluarkan ulat resdung yang terdapat di dalam kulit muka.

Jika dilihat daripada carian di dalam youtube dan google, anda boleh menemukan banyak rawatan yang seolah-olah mengeluarkan ulat resdung tersebut dan salah satunya adalah dengan menggunakan lipas tanah

Pada hakikatnya ulat yang dikatakan punca resdung itu bukanlah berasal daripada muka pesakit tersebut. Tetapi sebenarnya ia berasal daripada lipas tanah itu sendiri.

Jika benar ulat yang bergerak-gerak berada keluar ketika menjalankan rawatan tersebut, jaga-jaga mungkin mereka menggunakan lipas tanah

Cara rawatan kampung yang sebenar adalah mereka menggunakan lipas tanah. Rawatan ini telah dimulakan beberapa tahun dahulu oleh orang-orang kampung.

Ketika rawatan dibuat, badan lipas akan dipotong supaya nampak isi dalamnya. Isi badan lipas inilah yang disapu diatas muka pesakit untuk tujuan ‘perubatan'(walhal ianya tidak).

Ulat kecil yang kelihatan pada muka pesakit dikatakan berasal daripada dalam kulit muka. Ia dipanggil sebagai ulat resdung

Pesakit pun balik dengan perasaan gembira sebab ulat resdung telah dikeluarkan

Tahukah anda bahawa lipas merupakan salah satu serangga yang membawa pelbagai jenis parasit termasuk virus, bakteria dan kulat(fungi).

Satu kajian mengenai lipas telah dibuat di Africa. Ia melibatkan 6000 lebih ekor lipas. Pemeriksaan telah dijalankan pada organ-organ serta sistem pencernaan lipas-lipas tersebut dan mendapati wujudnya parasit seperti cacing Trichuris trichiura, Taenia spp. dan Ascaris lumbricoides. Bukan itu sahaja ia juga mempunyai pelbagai jenis parasit yang lain.

Oleh itu, jika anda sapukan bahagian dalam lipas itu pada permukaan dinding sekalipun, ia masih akan mengeluarkan cacing-cacing tersebut.

Orang melayu selalu mengaitkan penyakit resdung ini dengan berbagai perkara. Ada yang kata ada hama dalam kulit muka. Tak lupa juga mengatakan wujudnya ulat resdung di dalam muka.

Semua perkara ini adalah sesuatu yang salah.

Dalam istilah perubatan, resdung juga dikenali sebagai Allergic Rhinitis. Ia merupakan salah satu jenis masalah alahan(allergy) sama seperti penyakit eczema dan asma. Jika pesakit terkena sesuatu yang dia alah padanya, maka dia akan mendapat simptom-simptom tersebut

Pesakit ini mempunyai 4 simptom yang selalu dihadapi oleh mereka iaitu:

Hidung sumbatGatal hidungSelalu bersinSelalu selsema

Rawatan yang paling utama bagi penghidap penyakit ini adalah mengelakkan diri daripada benda yang menyebabkan allergic rhinitis itu berlaku. Anda boleh melakukan perkara-perkara seperti ini:

Elakkan daripada terdedah pada habukElakkan bermain selalu dengan haiwan perliharaan. Jika bermain, basuh tangan selepas ituSelalu mengemas rumah supaya rumah tidak berdebuGunakan tikar ataupun karpet yang tidak memerangkap habuk

Jika anda mempunyai simptom resdung , sila berjumpa dengan mana-mana perawat kesihatan. Ubat yang selalu diberikan kepada pesakit ini adalah anti-histamine iaitu salah satu jenis ubat untuk alahan dan jika simptom tersebut  kerap berlaku, pesakit akan dirujuk pada pakar otolaryngology.

Bahan yang menyebabkan alahan perlu cuba untuk dielakkan

Cara rawatan resdung yang menggunkan Lipas tanah tidaklah mengeluarkan ulat resdung ataupun menyembuhkan resdung. Malah ia meletakkan risiko orang yang menggunakan rawatan tersebut dijangkiti parasit dan bakteria yang saya katakan di atas.

Selain itu, cara rawatan yang asal iaitu menggunakan limau nipis dan daun pandan juga belum lagi dibuktikan keberkesanannya.

Cara yang paling tepat adalah berjumpa dengan ahli yang tahu berkenaan rawatan Resdung(Allergic Rhinitis) Iaitu doktor perubatan

1) Cockroaches as carriers of human intestinal parasites in two localities in Ethiopia. Kinfu A, Erko B. Trans R Soc Trop Med Hyg. 2008 Nov;102(11):1143-7. doi: 10.1016/j.trstmh.2008.05.009. Epub 2008 Jun 25.


Penemuan baru: “Vaksin” yang dapat mengurangkan tahap kolesterol

Saintis telah berjaya menemui terapi seperti ‘vaksin’ yang dapat melindungi saluran darah daripada pembentukan plak kolesterol apabila kajiannya berjaya dilakukan pada tikus. Kumpulan pengkaji tersebut sekarang ini baru menjalankan fasa percubaan klinikal tahap 1 pada manusia untuk melihat ia mempunyai sebarang kesan sampingan yang teruk ataupun tidak. Pada fasa yang seterusnya barulah keberkesanan dalam menurunkan kolesterol dikaji.

Idea ini mungkin nampak pelik. Ini kerana vaksin selalu digunakan untuk mengelakkan jangkitan kuman seperti virus dan bakteria bukan untuk mengurangkan kolesterol ataupun lemak. Tetapi pengkaji telah menemui bagaimana cara dengan menggunakan sistem imun untuk mengurangkan bacaan kolesterol jahat yang juga dikenali sebagai ‘Lipoprotein kurang tumpat'(Low-density lipoprotein ataupun LDL).

Dalam satu kajian yang di terbitkan oleh  ‘European Heart Journal’, pengkaji telah menunjukkan bagaimana ‘vaksin’ tersebut mengajar imun sistem untuk melawan enzim yang cuba membersihkan kolesterol jahat daripada dalam darah.

Enzim yang berkait dengan perkara ini adlaah PCSK9(Proprotein convertase subtilisin/Kexin type 9) dan ‘vaksin’ yang secara langsung mengurangkan enzim tersebut adalah dikenali sebagai AT04A. Sebenarnya sebelum ini sudah ada terapi yang mensasarkan pengurangan enzim ini, tetapi terapi tersebut adalah dengan cara memberikan antibodi daripada luar ke dalam badan untuk melawan enzim tersebut bukan menyuruh badan menghasilkan antibodi sendiri untuk melawan enzim tersebut.

Dalam eksperimen itu, baka tikus yang diujikaji diubahsuai dan diberikan makanan barat untuk menyebabkan kenaikkan paras kolesterol dan penumbuhan plak(artherosclerosis) pada pembuluh darah. AT04A telah mengurangkan bacaan kolesterol sebanyak 53 peratus, kerosakan pada pembuluh darah disebabkan artherosclerosis berkurang pada 64 peratus dan penanda keradangan pada pembuluh darah kurang dengan 21-28 peratus jika dibandingkan dengan tikus yang tidak divaksin

“Pengurangan dalam bacaan kolesterol adalah ketara dan ia berkaitan dengan penghasilan antibodi yang telah diaruh oleh vaksin. Ini menunjukkan antibodi yang terhasil telah menyebabkan penurunan kolesterol dan akhirnya menyebabkan penghasilan plak kolesterol pada saluran darah berkurangan,” kata Dr Gunther Staffler, salah seorang pengkaji vaksin tersebut. “Pada akhir kajian tersebut bacaan antibodi itu masih tinggi. Oleh itu kita boleh andaikan yang bacaan kolesterol akan menurun lagi sama seperti kajian yang telah dibuat sebelum ini.

“Cara pemberian AT04A adalah sama seperti vaksin,” Tambah Dr Staffler. “Perbezaannya dalam vaksin konvesional ia mengaruhkan penghasilan antibodi yang spesifik untuk melawan bakteria ataupun virus. Tetapi AT04A ia mengaruhkan penghasilan antibodi untuk melawan protein yang dihasilkan oleh badan kita sendiri. Ia sebenarnya lebih kepada pendekatan terapi imun jika hendak dibandingkan dengan vaksin.

Ujian keselamatan pada manusia sedang dibuat menggunakan AT04A pada 72 orang. Fasa klinikal tahap 1 ini dijangkakan tamat pada hujung tahun ini.

1. http://www.iflscience.com/health-and-medicine/a-vaccine-that-lowers-cholesterol-could-help-stave-off-heart-disease/2. Christine Landlinger Marianne G. Pouwer Claudia Juno José W.A. van der Hoorn Elsbet J. Pieterman J. Wouter Jukema Guenther Staffler. The AT04A vaccine against proprotein convertase subtilisin/kexin type 9 reduces total cholesterol, vascular inflammation, and atherosclerosis in APOE*3Leiden.CETP mice. Eur Heart J ehx260. DOI: https://doi.org/10.1093/eurheartj/ehx260.

Jika ujikaji ini berjaya nanti, tidaklah ia digunakan untuk semua orang kerana masalah kolesterol ini masih boleh diatasi dengan mengambil sumber permakanan yang betul. Tetapi ia mungkin akan membantu para pesakit yang mempunyai masalah Familial Hypercholesterolemia iaitu salah satu penyakit genetik autosomal dominant dimana orang yang mengalaminya mempunyai bacaan kolesterol tinggi dan mudah untuk kena penyakit kardiovaskular seperti penyakit jantung, strok dan sebagainya.


KENAPA TIADA KINCIR ANGIN DI MALAYSIA?

Ada siapa-siapa pernah sampai Albany Wind Farm di Perth? Yang ada hobi melancong ke luar negara dan pernah sampai di Perth, mesti pernah sampai di sini! Apa tidaknya, ini adalah destinasi wajib bila berada di Perth. Pemandangan 12 buah kincir angin setinggi 65 meter yang terletak di tepi laut ini sungguh menakjubkan. Untuk pengetahuan, kincir angin di sini dikatakan yang terbesar di Hemisfera Selatan dan antara yang terbesar di dunia [1].

Pernah tak kita terfikir, kenapa di Malaysia tiada kincir angin seumpama ini?

Ada orang kata kerana di Malaysia angin tidak cukup kuat untuk kincir angin seperti ini. Betul ke? Mari kita kupas sedikit perkara ini.

*** Baca Bahagian 2 di sini! ***

Sebagai permulaan, sebenarnya di Malaysia memang terdapat kincir angin seperti di Perth tersebut. Antaranya, terdapat dua buah kincir angin yang menjana elektrik terletak di Pulau Perhentian, Terengganu. Kincir angin ini adalah sebahagian daripada sistem janakuasa elektrik hibrid, termasuk sistem panel suria untuk kegunaan di pulau tersebut. Sistem janakuasa ini adalah sebuah projek kerajaan dan dikendalikan oleh syarikat janakuasa gergasi negara, Tenaga Nasional Berhad (TNB) [2].

Kincir angin di Pulau Perhentian. Gambar daripada http://windturbinemalaysia.blogspot/

Walaupun tidak sebesar dan sebanyak di Albany Wind Farm, tetapi sekurang-kurangnya kita di Malaysia ada juga kincir angin ini. Jadi, bagaimana dengan kata orang angin di Malaysia tidak cukup kuat untuk menjana elektrik melalui kincir angin ini? Kalau betul, bagaimana boleh ada projek kincir angin ditaja kerajaan di Pulau Perhentian itu? Dan sebagai tambahan, ada beberapa lagi kincir angin seumpama ini di negeri lain contohnya di Selangor dan Johor, samada untuk kegunaan awam, mahupun untuk tujuan penyelidikan.

Mari kita lihat secara ringkas, sejauh mana potensi penjanaan kuasa elektrik melaui kincir angin ini di Malaysia.

Secara purata, Malaysia dilanda angin dengan kelajuan kira-kira 2 meter sesaat sepanjang tahun [3]. Berapa laju 2 meter sesaat ini? Kelajuan ini sama dengan 7.2 kilometer sejam. Cuba bayangkan, laju mana 7 kilometer sejam ini. Kepada yang memandu kenderaan, cuba pandu 10 kilometer sejam. Untuk pengetahuan tambahan, Usain Bolt juara dunia acara larian itu berlari menamatkan larian 100 meter dengan kelajuan sekitar 40 kilometer sejam!

Jadi, boleh ke kelajuan 2 meter sesaat itu untuk pusingkan bilah kincir angin dan seterusnya menjana tenaga?

Untuk menjawab “Tidak Boleh” adalah bersangka kurang baik. Mungkin suatu hari nanti akan ada teknologi dan reka bentuk kincir angin yang boleh. Jawapan yang lebih molek adalah “Sukar”. Kebiasaannya, untuk kincir angin besar seperti di Albany Wind Farm, kelajuan angin sekurang-kurangnya sekitar 10 meter sesaat (sekitar 36 kilometer sejam) sepanjang tahun diperlukan untuk menggerakkan bilah dan menjana kuasa elektrik.

Ada yang bertanya, kalau begitu, hujan lebat bersama ribut ketika monsun mesti boleh membantu meningkatkan kelajuan angin. Benar, ketika monsun, angin boleh menjadi kelajuan sehingga 15 meter sesaat (54 kilometer sejam) [3]. Namun kita perlu sedar, bahawa kelajuan angin setinggi itu tidak kekal sepanjang hari, sepanjang tahun.

Secara asasnya, angin terjadi apabila terdapat perbezaan tekanan dan suhu di udara yang berhampiran dengan permukaan bumi, dengan udara yang jauh daripada permukaan. Udara yang berbeza suhu dan tekanan ini akan bergerak daripada panas (berhampiran permukaan) kepada sejuk (jauh daripada permukaan). Kitaran ini menghasilkan angin. Oleh kerana pada waktu siang, permukaan tanah adalah panas, maka laju kitaran ini lebih aktif dan meningkatkan laju angin. Pada sebelah malam pula, laju angin menjadi kurang daripada laju angin ketika siang oleh kerana fenomena ini.

Kitaran angin. Lakaran daripada https://learn.weatherstem.com/modules/learn/lessons/15/15.html

Selain itu, permukaan bumi juga memainkan peranan. Adakah terdapat halangan di atas permukaan, seperti rumah, bangunan, pokok dan hutan, bukit dan gunung, atau tiada halangan seperti di padang yang luas dan lautan? Di dalam bidang tenaga angin, ini dinamakan “surface roughness” dan ini memainkan peranan penting di mana ketiadaan halangan seperti di lautan luas boleh meningkatkan kelajuan angin pada ketinggian yang tertentu.

Bercakap tentang ketinggian, ketinggian juga memainkan peranan. Kelajuan angin adalah berbeza pada ketinggian yang berbeza. Kebiasaannya, kelajuan angin meningkat apabila ketinggian meningkat.

Semasa kajian dijalankan sebelum pembinaan projek kincir angin di Pulau Perhentian, telah didapati kelajuan angin di sekitar kawasan tersebut adalah pada purata 6 – 9 meter sesaat [4], cukup untuk menjana kuasa eletrik melalui kincir angin.

Beberapa kajian juga telah menunjukkan beberapa tempat di Malaysia seperti di Langkawi, Mersing dan Kudat mempunyai purata laju angin yang lebih tinggi daripada purata laju di keseluruhan Malaysia. Juga, terdapat banyak usaha daripada pihak kerajaan mahupun swasta di dalam menjalankan kajian dan pengukuran laju angin di tempat-tempat ‘berangin’ di Malaysia bagi tujuan penuaian tenaga angin [4].

Walau bagaimanapun, tidak dapat dinafikan, kelajuan angin di Malaysia rendah untuk kincir angin, maka ramai juga yang menyangka kita tiada kincir angin. Ini adalah cabaran bagi penyelidik di negara kita untuk membangunkan kincir angin yang berkecekapan tinggi untuk kelajuan angin yang minimal. Terdapat beberapa rekabentuk yang dapat membantu meningkatkan kecekapan kincir untuk laju angin yang minimal.

Untuk mengenali jenis dan rekabentuk kincir angin yang ada, adalah baik untuk kita mengetahui asas kincir angin serta sains dan fizik di sebalik pergerakan angin melalui kincir tersebut. Kupasan ini akan diteliti di penulisan akan datang.

Buat masa ini, jika berkesempatan terlihat kincir angin seperti bunga angin di festival flora, cuba anda fikirkan, bagaimana bunga tersebut boleh berpusing dan mengapa. Fikirkan juga, bagaimana pusingan seperti pusingan bunga itu boleh menghasilkan tenaga.

*** Baca Bahagian 2 di sini! ***

[1] “Albany Wind Farm” http://www.amazingalbany.com.au/albany-wind-farm/

[2] “Pulau Perhentian Kecil now powered by the sun and wind” – The Star

[3] “Possibility of electricity from wind energy in Malaysia: Some rough calculations” http://www.christopherteh.com/blog/2010/11/wind-energy/

[4] Lip-Wah Ho, 2015. Wind energy in Malaysia: Past, present and future. Renewable and Sustainable Energy Reviews. 53: 279 – 295.

Gambar Albany Wind Farm daripada http://www.amazingalbany.com.au/albany-wind-farm/


Apakah rupa batuan bila dilihat dengan menggunakan mikroskop?

Setiap ahli geologi akan mengambil sampel dan data semasa bekerja di lapangan. Antara sampel yang paling biasa diambil adalah sampel batuan. Semasa di lapangan ahli geologi akan cuba mengenal pasti jenis batuan dan ciri – ciri yang terdapat di dalam batuan (cth. jenis fosil, mineral, struktur canggaan dan sebagainya). Walaubagaimanapun keupayaan mata manusia ada terhad dimana kebanyakkan ciri – ciri tersebut tidak boleh dilihat dengan mata kasar walaupun dengan bantuan kanta pembesar. Oleh itu sampel – sampel batuan ini akan dibawa pulang ke makmal untuk dipotong serta dijadikan keratan nipis (thin section). Ketebalan batuan yang dipotong kebiasaannya adalah setebal 30 micronmeter atau 0.003 centimeter. Di bawah adalah contoh – contoh gambar batuan apabila dilihat dibawah mikroskop.

Gambar mikroskopik batuan yang telah diambil dibawah mikroskop (silang nicol). Dalam gambar mikroskopik ini menunjukkan batuan ini adalah batuan diorit. Batuan ini dihasilkan daripada penyejukan magma jauh dibawah permukaan bumi. Sekurang – kurangnya ada 4 jenis mineral yang hadir dalam gambar diatas. Antaranya ialah plagiokilas (berwana hitam dan putih membentuk kembaran seperti zebra), hornblende (biru cair), biotit (coklat gelap – kehitaman) dan piroksen (ungu kebiruan).

Pertama sekali bukan semua mikroskop akan menunjukkan mineral itu bewarna. Ciri-ciri tersebut hanya boleh dilihat dengan menggunakan mikroskop petrologi. Setiap mineral akan menunjukkan warna berbeza kerana struktur fizikal (susunan atom dengan unsur kimia yang berbeza). Terdapat lebih 3000 jenis mineral yang terdapat dibumi kita yang dikenal pasti. Masih ada lagi penemuan mineral baru walaupun tidak kerap berlaku.

Contoh mikroskop petrologi yang digunakan oleh ahli geologi (petrologist) untuk melihat sampel batuan yang diatas keratan nipis.

Gambar mikroskopik menunjukkan kewujudan fossil dibawah ‘order’ fusulinid dalam ‘subphylum’ foraminifera. Fossil ini kebiasaannya hidup di dalam lautan dalam tidak seperti batu karang (coral) yang hidup di kawasan lautan cetek.

Ahli geologi yang kerja dengan fosil-fosil ini selalunya digelar ahli paleontologi atau mikropaleontologi. Mereka ini bertanggungjawab dalam mengenalpasti jenis jenis fossil. Banyak informasi yang kita boleh perolehi daripada mengkaji fosil. Antaranya ialah mengetahui keadaan iklim dan persekitaran pada zaman itu dimana fosil itu masih hidup.

Terima kasih kerana meluangkan masa membaca artikel ini,


Kopi hijau: Khasiat dan untuk turunkan berat badan?

Kopi hijau adalah biji kopi yang masih lagi belum dibakar. Ia dikatakan dapat menurunkan berat badan sehinggga mana ramai orang tertanya tanya. Sebagai contoh pertanyaan dibawah berkenaan manfaatnya untuk menurunkan berat badan

Ini adalah jawapan kami

Green coffee ataupun kopi hijau adalah berbeza daripada kopi biasa kerana ia tidak dibakar. Kopi hijau dikatakan tinggi dengan chlorogenic acid iaitu merupakan salah satu kompaun aktif di dalam kopi selain caffeine. Kompaun inilah yang dikatakan mampu menurunkan berat badan seseorang. Malah ada kajian preliminary yang menunjukkan ia boleh mengawal kencing manis dan darah tinggi pada haiwan.

Kopi hijau yang belum lagi dibakar

Ketika proses pembakaran kopi, kompaun chlorogenic acid ini dikatakan terurai membuatkan kesannya berkurangan. Bahkan pembakaran kopi juga dikatakan menghasilkan kompaun lain iaitu hydroxyhydroquinone yang merencat tindakan chlorogenic acid secara ‘in vivo’. Oleh sebab itu, para pembuat makanan kesihatan(supplement) selalu menggunakan kopi hijau dan mengekstrak bahan-bahan di dalamnya. Mereka tidak menggunakan kopi yang dibakar

Di US, ekstrak kopi hijau telah dikenali sebagai salah satu supplement yang dikatakan boleh menurunkan berat badan. Ia menjadi terkenal apabila salah seorang Doktor perubatan yang mengendalikan satu rancangan bernama ‘The Dr Oz show’ memperkenalkan produk tersebut. Ia terkenal sehingga mana ada syarikat-syarikat di US ‘overclaimed’ bahawa produk mereka boleh merawat kencing manis, darah tinggi, menurunkan berat badan dan lain-lain lagi.

Dr Oz mengatakan produk supplementnya iaitu extract green coffee boleh menurunkan berat badan tanpa bersenam

Disebabkan perkara tersebut, salah satu badan kerajaan di US yang memperjuangkan hak pengguna telah menyiasat perkara ini. Badan ini adalah ‘Federal Trade Commission’. Mereka telah saman beberapa syarikat yang mengeluarkan supplement ini kerana telah mengatakan produk mereka mampu mengubati pelbagai penyakit.

Kenyataan FTC yang telah menyaman Syarikat ‘Applied Food Science’

Bukan setakat itu, Dr Oz juga telah panggil oleh senat di US disebabkan dia telah mempromosi produk-produk supplement tersebut dan mengatakan ia boleh menurunkan berat badan.

Dr Oz ketika mana disoal oleh senat

Chlorogenic acid merupakan kombinasi dua kompaun iaitu caffeic acid dan quinic acid. Majoriti kompoun Chlorogenic acid diuraikan sebelum sampai ke usus. Ini membuatkan kandungan chlorogenic acid dalam darah sangat rendah.

Apa yang diserap oleh usus adalah kompaun-kompaun chlorogenic acid yang telah terurai seperti ferulic acid, hippuric acid, caffeic acid dan quinic acid. Dan dikatakan kompaun-kompaun inilah yang memberi kesan kepada manusia

Jika ia sampai ke usus, ia boleh menyekat penyerapan zinc dan zat besi.

Kopi hijau boleh menurunkan berat badan.

Terdapat banyak kajian yang menunjukkan kopi hijau boleh menurunkan berat badan. Tetapi yang menjadi masalah kepada kajian tersebut adalah ia menggunakan jumlah sampel yang kecil, cara membuat kajian yang salah, masa kajian yang pendek dan beberapa kelemahan lagi.

Ini membuatkan saranan untuk mengurangkan berat badan dengan pengambilan ekstrak kopi hijau masih lagi dalam dilemma.

Kajian yang lebih mampan menggunakan cara yang betul dan masa yang lebih lama diperlukan. Buat sementara waktu ini kepercayaan bahawa kopi hijau boleh menurunkan berat badan adalah masih tidak berasas.

Lagi-lagi jika mereka jual green coffee sahaja. Sebab kajian yang dibuat hanya pada ‘ekstrak’ green coffee. Bukan kopi hijau sahaja

Boleh rujuk kajian berkenaan perkara tersebut pada link ini


Kes Zulfarhan: Dera guna seterika stim lebih kejam daripada guna air panas.

Malaysia telah digemparkan dengan satu kes dera melibatkan pelajar Universiti Pertahanan Nasional Malaysia. Mangsa iaitu Zulfarhan telah didera dengan pelbagai cara seperti dipukul dengan tali pinggang, getah paip dan dipukul beramai-ramai. Tetapi yang paling menyayat hati mereka menggunakan sterika stim untuk mendera Zulfarhan.

Keadaan air yang mempunyai tenaga haba yang tertinggi adalah pada keadaan stim. Seperti mana kita tahu takat didih bagi air tulen adalah 100 darjah celcius. Dan selepas 100 darjah celcius, air akan berubah kepada stim air yang suhunya melebihi 100 darjah celcius.

Mungkin ada yang mengatakan penderaan menggunakan air panas sudah teruk. Tetapi penderaan menggunakan stim daripada sterika stim adalah berganda lebih teruk berbanding menggunakan air panas. Ini kerana stim air boleh mencecah suhu yang sangat tinggi melebihi 300 darjah celcius malah boleh lebih lagi daripada itu.

Jika Zulfarhan menggunakan pakaian sekalipun ketika didera, stim air tersebut boleh menyerap ke dalam pakaian dan mencederakan kulit si mangsa. Inikan jika bajunya dibuka, sudah tentu kecederaannya lebih serius.

Graf menunjukkan suhu stim yang melebihi 100 darjah celcius

Dan seperti yang dilaporkan di dalam berita, kebakaran yang berlaku pada Zulfarhan adalah pada tahap ke tiga(third degree burn) melibatkan 80% daripada badannya.

Kulit merupakan organ terbesar bagi sesuatu organisma. Ia berfungsi untuk melindungi badan daripada jangkitan kuman melalui kulit, mengelakkan kehilangan air daripada badan, mengawal suhu badan, penghasilan vitamin D, deria sentuhan dan deria sakit.

Kulit terdiri daripada 3 lapisan iaitu epidermis, dermis dan hypodermis. Reseptor sakit iaitu saraf yang mengesan perasan sakit pula terletak di bahagian epidermis dan dermis. Selalunya jika kulit melecur sehingga sampai ke bahagian hypodermis, orang tersebut tidak akan merasa kesakitan ditempat yang melecur kerana reseptor sakit telah pun rosak ketika itu.

Gambar yang menunjukkan lapisan kulit

Kebakaran tahap ke-tiga(third degree burn)

Kebakaran yang melibatkan lecur pada kulit boleh dibahagikan kepada 3 tahap.

1) Tahap pertama: Hanya melibatkan bahagian epidermis sahaja. Kulit akan kelihatan kemerah-merahan. Ia akan menyebabkan kesakitan
2) Tahap ke-2: ia melibatkan bahagian permukaan dermis ataupun sampai ke lapisan dalam dermis. Kulit pada ketika itu kemerah-merahan dan mempunyai vesikel air. Pesakit masih lagi merasa sakit pada bahagian yang melecur
3) Tahap ke-3: kebakaran sehingga memusnahkan keseluruhan lapisan dermis. Pada ketika ini, kulit tersebut tidak akan merasa kesakitan

Untuk kes Zulfarhan, majoriti melecur pada badannya adalah pada tahap ke-3 iaitu sehingga merosakkan lapisan dermis secara keseluruhan. Yang kelihatan hanyalah lapisan hypodermis yang berwarna coklat keputihan. Mungkin pada ketika itu, Zulfarhan sudah tidak merasa kesakitan lagi. Tetapi ia akan mendedahkannya kepada komplikasi yang lain

Perkara yang pertama jika kes seperti ini sampai ke hospital, selalunya doktor akan memasukkan air ke dalam saluran darah kerana kes melecur seperti ini akan menyebabkan pesakit kehilangan air dengan banyaknya. Ini kerana lapisan yang paling luar iaitu lapisan epidermis merupakan lapisan yang tidak telap air. Ia berfungsi untuk menghalang kehilangan air daripada badan.

Tetapi apabila lapisan tersebut dirosakkan, maka air senang tersejat daripada badan dan menyebabkan pesakit dehidrasi.

Bukan itu sahaja, bahagian kulit epidermis juga berfungsi untuk melindungi badan daripada jangkitan kumann. Ketika mana, lapisan tersebut hilang, kuman dengan senangnya akan masuk ke dalam badan melalui kulit yang terdedah itu.

Zulfarhan mungkin pada awalnya mengalami dehidrasi yang teruk tetapi dia masih mampu bertahan hingga 2 minggu. Kemungkinan besar pada minggu ke-dua, kuman telah pun memasuki kulitnya yang terdedah menyebabkan keadaannya bertambah teruk dan meninggal dunia.

Kes ini mungkin kes yang jarang berlaku. Tetapi iktibar perlu diambil agar kejadian buli dan dera seperti ini tidak berlaku lagi

Kami juga mengucapkan takziah kepada ahli keluarga Zulfarhan di atas kejadian tersebut.


Nasi Plastik??? Betul ke ni.

Viral satu video sebelum ini berkenaan beras yang dikatakan diperbuat daripada plastik.

Dalam video itu, mereka mengepal nasi tersebut dan membaling ke arah benda yang keras dan di dapati ia tidak pecah. Daripada ujikaji mereka yang mudah itu, maka mereka mengeluarkan kesimpulan bahawa nasi dan beras tersebut adalah diperbuat daripada plastik

Kami pun merasakan sesuatu yang pelik berkenaan perkara tersebut. Jadi kami pun melakukan ujikaji yang sama. Anda boleh lihat ujikaji kami dalam video tersebut

Dalam video tersebut beras yang saya gunakan adalah beras import daripada thailand. Ia bukan beras daripada Malaysia dan hasil daripada gumpalan nasi tersebut pun menghasilkan keputusan yang sama iaitu nasi itu tidak pecah dan seolah-olah kenyal. Adakah in bermaksud, nasi tersebut diperbuat daripada plastik?

Untuk membuktikan bahawa ianya adalah plastik, maka kita perlu membuktikan bahawa ia bukannya nasi kerana dalam nasi ada kanji. Dalam plastik tiada kanji.

Oleh itu, kita boleh melakukan eksperimen yang ringkas seperti dalam video dibawah

Dalam video tersebut saya menggunakan iodine untuk mengesan kehadiran kanji pada gumpalan nasi tersebut. Ternyata warna iodine berubah daripada warna oren kepada warna biru.

Apakah yang mengubah warna tersebut? Kanji merupakan satu jenis karbohidrat yang kompleks dan terdiri daripada rantai glukosa yang berpilin. Apabila berpilin, akan wujud satu ruang di tengah-tengah struktur tersebut. Apabila iodine diletakkan pada kanji yang berada dalam nasi, molekul iodine akan masuk ke dalam ruang tengah kanji tersebut dan menukarkan warna daripada warna oren kepada warna biru.

Ini merupakan eksperimen asas untuk menguji kehadiran kanji pada satu-satu bahan.

Kenapa nasi tu tak pecah dan kenyal?

Dalam nasi ada kanji dan kanji ini pula dipegang oleh ikatan hydrogen diantara satu sama lain menyebabkan beras ini keras. Ketika mana dimasak, air akan memasuki ruang diantara kanji dan memutuskan ikatan hydrogen diantara kanji dan ini juga menyebabkan nasi menjadi kembang dan lembut kerana air masuk ke dalamnya

Apabila nasi digempal semula dengan kuatnya, ia akan menyebabkan kanji ini tersusun semula dan membentuk ikatan hydrogen balik diantara satu sama lain. Ini akan menyebabkan struktur bebola nasi tersebut menjadi teguh dan tidak pecah ketika dibaling. Buat guna beras jenis apa pun ia akan menghasilkan keputusan yang sama

Mesin buat nasi daripada plastik tu apa pulak?

Sebenarnya itulah adalah mesin untuk menghasilkan pellet plastik. Pellet plastik pula akan digunakan untuk menghasilkan produk plastik yang lain. Sebenarnya, mesin tersebut banyak digunakan diluar negara

Anda boleh lihat pada video ini. Bagaimana cara untuk menghasilkan pellet plastik

Daripada minit ke 3, jelas mereka menggunakan proses yang sama dalam video yang viral dalam menghasilkan pellet plastik. Tetapi orang kita mengatakan mereka menghasilkan beras plastik

Kesimpulan:1) Ujikaji menggumpal dan membaling nasi tidak digunakan untuk menentukan sama ada nasi tersebut diperbuat daripada plastik ataupun tidak. Ini kerana nasi yang betul pun menghasilkan kesan yang sama.2) Ujian dengan menggunakan iodine pula menunjukkan ia mempunyai kanji. Menunjukkan beras tersebut bukan diperbuat daripada plastik

Artikel ini hanya membincangkan perihal nasi plastik dan kesesuaian ujikaji tertentu sebagai maklum balas kepada isu yang tersebar baru-baru ini. Artikel ini tidak menafikan kewujudan beras atau nasi palsu lain yang mungkin wujud di pasaran untuk tujuan menipu.


DAM DAM DUM BUNYI MERCUN!!

“Minta mak, kueh sepotong,Saya mau makan kerna perut kosong”

1.0 Dam dam dum, bunyi mercun !!

Musim perayaan di Malaysia sering dimeriahkan dengan dentuman mercun tanpa henti, baik Aidil Fitri, Gong Xi Fa Cai mahupun Deepavali. Meskipun banyak wang dan jari yang telah hilang, ianya tidak menghalang anak-anak muda kita dari bermain mercun. Sampai melatah orang tengah terawih kat surau belakang tu.

Mercun ialah sejenis perkakas letupan kecil yang direka terutamanya untuk menghasilkan bunyi bising yang amat kuat, terutamanya dalam bentuk dentuman kuat; apa-apa kesan visual turut bersampingan dengan tujuan ini. Mercun mempunyai sumbu dan dibalut dengan longsongan kertas yang sangat tebal agar dapat menampung letupan besar. Mercun, serta bunga api kini dipercayai berasal dari China.

Antara jenis mercun yg sering dijual ialah mercun bola, mercun roket, mercun ketupat dll. Sebahagian mercun ini diseludup masuk dari sempadan negara jiran.

2.0 Mercun & Kimia:

Secara umumnya, kesemua proses pembakaran memerlukan 3 komponen: oksigen, bahan bakar dan haba. Komponen utama mercun dijelaskan secara ringkas seperti berikut:

Haba: Haba dibekalkan ke mercun melalui sumbu. Kebiasaannya sumbu dinyalakan melalui sumber haba luaran seperti lilin. Sumbu berfungsi sebagai penyalur haba ke bahan bakar & oxidizer pada kadar yg dimahukan.

Oxidizing Agent: Oxidizer ialah bahan kimia yg akan menghasilkan gas oksigen yg diperlukan untuk menyokong tindakbalas pembakaran di dalam mercun. Di dalam sarung mercun yg tertutup, gas oksigen akan terhasil dgn kadar yg cepat & kepekatan yg tinggi apabila oxidizer ini menerima haba yg mencukupi.

Bahan bakar (reducing agent): Bahan bakar seperti arang & sulfur akan terbakar dengan kehadiran sumber haba & oksigen – lalu menghasilkan gas karbon dioksida & sulfur dioksida.

Pewarna: Warna percikan yg terhasil semasa pembakaran ditentukan oleh jenis garam logam yg terkandung didalam mercun. Sbg contoh, garam strontium boleh menghasilkan nyalaan merah bila dibakar. Elektron didalam garam logam ini akan berada di dalam ‘excited state’ selepas menerima tenaga dari tindakbalas redox. Elektron dari logam yg berlainan akan menghasilkan jumlah tenaga yg berlainan dan panjang gelombang (λ) yg berlainan – lalu menghasilkan spektrum warna yg berlainan.

Penurunan/ Reduction (thermal decomposition reaction):2KNO3 (solid)+tenaga→ 2KNO2 (solid)+ O2 (gas)

Pengoksidaan/ Oxidation (combustion):C (solid)+ O2 (gas)→ CO2 (gas)+tenagaS (solid)+ O2 (gas) → SO2 (gas)+tenaga

Gas oksigen yg terhasil pada tindak balas penurunan/ reduction tadi akan bertindak balas dgn bahan bakar (carbon dari arang & sulfur dari belerang) semasa tindakbalas pembakaran, lalu menghasilkan gas carbon dioksida & sulfur dioksida.

3.0 Mercun & Fizik

Rekabentuk mercun roket adalah berbeza dari mercun lain. Apabila mercun roket dibakar, tindak balas kimia antara bahan bakar & gas oksigen berlaku lalu menghasilkan gas ekzos (sulfur dioxida & carbon dioxida). Seperti konsep pelepasan roket angkasa lepas, daya tujahan dari gas ekzos ini akan menolak mercun roket terbang ke atas.Ledakan tenaga dari tindakbalas kimia & sarung mercun yg tertutup akan menyebabkan gas ekzos itu berada pada tekanan yg tinggi. Gas ekzos ini akan keluar dari lubang kecil pada bawah mercun roket tersebut pada tekanan yg tinggi, lalu menghasilkan daya tujahan yg bertindak ke bawah. Daya tujahan oleh gas ekzos ini akan menolak jasad mercun roket ke atas. Mercun roket akan berhenti terbang bilamana tindak balas kimia yg menghasilkan gas ekzos itu tamat.

4.0 Mercun & Islam

Kami lampirkan tulisan Sahibus Samahah Mufti WP Datuk Dr Zulkifli bin Muhamad al-Bakri berhubung amalan bermain mercun di pautan ini sebagai peringatan.

5.0 Mercun & Undang-Undang Malaysia

Larangan menyimpan, menjual & bermain mercun tertakluk di bawah Akta Bahan Letupan 1957 – jika sabit kesalahan boleh dihukum penjara 7 tahun atau denda RM 10,000 atau kedua-duanya.

6.0 Mercun & Keselamatan

Tak dinafikan bermain mercun itu menyeronokkan. Pada masa yg sama juga, mercun boleh menjadi menjengkelkan & menyusahkan. Anak kecil terjaga dan tak boleh tidur. Ada kanak-kanak cedera sampai terputus jari. Ada yg sampai terbakar rumah. Jangan main mercun.

Rujukan 1: Utusan Online

Rujukan 2: Utusan Online

Rujukan 3: Berita Harian Online

Rujukan 4: Sinar Harian Online


TALASEMIA & KAUNSELING GENETIK

Baiklah. Hari ini kita ulang-kaji tentang talasemia. Terutama kepada bakal pengantin baru, jemput ambil perhatian. Yang tak mahu berkahwin lagi, tapi kalau nak baca, pun tak apa.

Sebelum berkahwin, sudah menjadi kebiasaan untuk autoriti (sebut: institusi kesihatan negara) mewajibkan 2 ujian pengesanan, satu HIV, dan satu lagi apa? Satu lagi, talasemia. Yang HIV, tahu-tahu sendirilah. Tapi yang talasemia ini, apa pula?

Nota sendiri berkenaan talasemia

Bagaimana Talasemia itu terjadi (secara patofisiologikal)? Menurut Babior & Stossel (1991), talasemia terjadi apabila ada kerosakan dalam biosintesis satu daripada dua rantai juzuk hemoglobin A.

Baiklah. Kita cerita lebih teliti. Berdasarkan Hoffbrand & Moss (2011), sebagaimana kita ada 2 kategori untuk talasemia, iaitu ‘alpha’-talasemia, dan ‘beta’-talasemia, maka kita ada dua sebab.

1. ‘Alpha’-talasemia disebabkan oleh pemadaman gen.

2. Sementara itu, ‘beta’-talasemia wujud apabila katakanlah si ayah adalah pembawa (carrier) trait ‘beta’-talasemia, dan kebetulan berkahwin dengan si ibu yang juga pembawa trait ‘beta’-talasemia, maka, kebarangkalian untuk seorang daripada empat orang anak itu menghidap talasemia adalah sangat tinggi.

Untuk ‘alpha’-talasemia tadinya, ceritanya begini: Biasanya ada 4 salinan gen ‘alpha’-globin. Kalaulah gen itu hilang satu, teruklah. Kalau hilang dua, lagilah teruk. Kalau hilang 3 daripada 4, sangat teruk. Kalau hilang semuanya, alamatnya, parahlah. Apabila hilang keempat-empatnya terus, akan merencatkan sintesis (penghasilan) rantai alpha (‘alpha’-chain).

Maka apa masalahnya? Masalahnya adalah, rantai alpha sangat penting untuk fetus (bayi dalam kandungan itulah). Kalau tiada, akan berlakunya apa yang kita sebut sebagai ‘hydrop fetalis’ atau fetal hydrops (itu yang paling teruklah itu, yang boleh jadi, kalau kandungan tak mati). Nak tahu macam mana keadaan kandungan yang alami fetal hydrops, pergilah tengok gambar keadaannya macam mana di Google Image. Ya, sangat kasihan. Kalau anda mudah seriau, tak usah gatal nak tengok.

Untuk ‘beta’-talasemia pula, ceritanya begini: Tiada rantaian beta yang terhasil. Sebaliknya rantaian alpha menjadi mendakan (precipitate) di eritoblas dan juga di sel darah merah matang lantas menyebabkan baik ‘penghasilan sel darah merah yang tak berapa menjadi’ (ineffective erythropoiesis) mahupun ‘darah jadi pecah-pecah’ (maaf, saya tak tahu nak gambarkan bagaimana dalam bahasa Melayu, tapi istilah mudahnya, adalah ‘haemolysis’).

Yang membezakan ‘beta’-talasemia daripada ‘alpha’-talasemia, adalah sekiranya ‘alpha’-talasemia lebih melibatkan pemadaman gen, maka ‘beta’-talasemia lebih berkisar kepada mutasi. Dan rasanya saya tak perlu cerita lebih teliti tentang mutasi-mutasi titik (point mutations) tersebut.

Yang penting sekarang, cukup kita fahami, adalah apa yang terpapar apabila ‘beta’-talasemia terjadi:

1. Anaemia (senang cakap, kurang sel darah merah).2. Hati (liver) dan limpa (spleen) jadi bengkak.3. Tulang mengembang (expansion), hyperplasia. Kalau kita tengok muka pesakit kanak-kanak yang alami keadaan hyperplasia ini, memang sangat kasihan. Muka mereka seolah-olah “deformed”, macam cacat. Ada juga yang menyebut keadaan ini sebagai “muka Chipmunk”.

Senang cakap beginilah, kalau ada seorang kanak-kanak itu disahkan menghidap talasemia, kita tak usah fikir panjang, anggap sahaja memang teruklah keadaannya sepanjang ia hidup, dan kita harus fikir cara untuk rawat.

Rawat itu memang. Tapi kalau nak cegah? Tak ada jalan pencegahan (sebab anak sudah lahir). Kalau betul nak cegah, kena cegah dari awal-awal lagi, iaitu pilih pasangan harus sesuai (makna kata, pasangan haruslah jangan sama-sama pembawa / carrier). Macam yang kita sudah bincang tadilah, iaitu kalau nak kahwin, pastikan yang itu.

tapi, kalau “cinta mengatasi segalanya” kononnya, kalau nak kahwin sangat dengan pasangan tersebut, maka prosedurnya macam biasalah, akan ada KAUNSELING GENETIK nanti (akan diceritakan nanti). Kemudian kalau pasangan tersebut berkeras juga, dan kalau apa-apa terjadi (kebarangkalian bernilai 1, yakni pasti terjadi), makna kata anak yang kebetulan lahir memang ternyata disahkan berpenyakit talasemia, maka terpulang kepada pasangan tersebut untuk menghadapi derita si anak terbabit.

Alih-alih ibu-bapa cuma mampu “bersedih-sedihan” buat muka monyok sahaja, walhal yang seksanya, si anak yang tak tahu apa-apa. Kalau tak jadi, baguslah. Tapi masalah kita bercakap hal ini sekarang, sebab kalau jadi. Bila jadi, parah si anak.

Baiklah. Selesai hal talasemia, kita masuk kepada kaunseling genetik pula. Kaunselor genetik adalah pakar yang fasih selok-belok genetik perubatan, yang akan memberikan panduan-nasihat kepada individu atau sekeluarga berkenaan penyakit-keuzuran keturunan. The American Society of Human Genetics mentakrifkan kaunseling genetik sebagai suatu “proses komunikasi yang menangani masalah kejadian dan risiko terjadinya kecelaruan genetik dalam sebuah keluarga” (dalam Naish, et. al., 2009).

Kaunseling genetik tidak melibatkan seorang doktor sahaja, tetapi lebih kepada suatu “team” (pasukan). Pasukan ini memiliki kepelbagaian kemahiran seperti ahli genetik perubatan, jururawat, psikologis, pekerja sosial, pakar pemakanan dan selainnya lagi. Pasukan ini mungkin akan diwakili oleh doktor yang merawat, lalu doktor akan cerita sejelas mungkin tentang risiko, dan masalah apa yang akan berlaku, dan rawatan apa yang boleh didapati (kalau boleh dirawatlah).

Maka dengan ini diharapkan, kalau ada masalah, jangan malu jangan segan jumpa doktor.

Hoffbrand, AV & Moss, PAH. (2011). Essential Haematology (6th Edition). Wiley.
Babior, BM & Stossel, TP. (1991). Hematologi: Suatu Pendekatan Patofisiologi. Terjemahan, Rasedee Abdullah. Dewan Bahasa & Pustaka
Naish, J, Revest, P, & Syndercombe Court D. (2009). Medical Sciences. Saunders Elsevier.

_____________Gambar adalah nota milik EF. Nota ini membandingkan dua jenis talasemia.


Mitos Bekam: Darah bekam orang yang merokok lebih gelap disebabkan toksin yang keluar?

Ada yang menunjukkan kepada saya gambar ini. Iaitu perbezaan diantara darah orang yang merokok dan darah orang yang tidak merokok ketika dibekam. Iaitu darah orang yang merokok adalah lebih likat, pekat dan hitam apabila dibekam berbanding dengan darah orang biasa.

Bukan itu sahaja, ada dikalangan penyedia perkhidmatan bekam mengatakan darah daripada perokok yang likat, pekat dan hitam itu merupakan toksin yang keluar ketika proses bekam.

Tetapi adakah perkara ini benar?

Ketika putung rokok dibakar, ia akan menghasilkan beribu jenis bahan kimia dan bahan kimia inilah yang akan disedut oleh perokok dan berkumpul di paru-paru. Sebagaimana yang kita tahu, nikotin merupakan salah satu bahan utama dalam rokok yang menyebabkan seorang perokok itu ketagihan.

Tetapi terdapat bahan lain juga yang akan menyebabkan darah menjadi pekat dan likat. Ianya adalah gas karbon monoksida dan bahan ini terhasil disebabkan pembakaran tidak penuh kompaun yang mempunyai unsur karbon. Karbon monoksida ini boleh melekat kepada haemoglobin sama seperti oksigen tetapi ia mendatangkan kesan yang buruk.

Seperti mana yang kita tahu, fungsi Haemoglobin adalah untuk membawa oksigen daripada paru-paru untuk diberikan kepada sel-sel yang lain. Tetapi bagi karbon monoksida, apabila ia melekat kepada haemoglobin ia tidak akan melepaskannya lagi dan membuatkan sel darah itu tidak lagi boleh digunakan untuk membawa oksigen.

Disebabkan perkara tersebut, badan akan mengesan kekurangan oksigen dan secara automatiknya menampung keadaan tersebut dengan menghasilkan lebih banyak sel darah merah. Lalu, darah menjadi pekat dan likat.

Disebabkan merokok juga ia akan merosakkan salur darah dan menyebabkan sesetengah salur darah yang berada di hujung kawasan badan tidak berfungsi dengan baik. Sebab itu terdapat kes gangrene bagi mereka yang merokok dan mempunyai tekanan darah tinggi. Begitu juga mati pucuk disebabkan salur darah kebahagian zakar mengalami masalah.

Ada satu ujian yang ringkas selalu dibuat di klinik kesihatan untuk melihat bacaan sel darah. Ia dinamakan sebagai Full Blood Count. Selalunya ujian ini dijalankan jika seseorang itu mengalami demam lebih 3 hari, ada simptom kekurangan darah merah, suspek dengue dan beberapa indikasi yang lain.

Ujian ini juga dapat menunjukkan kepekatan darah seseorang dan bacaan tersebut dipanggil sebagai hematocrit. Hematocrit bagi penghisap rokok lelaki selalunya melebih 45 manakala bagi perempuan pula lebih daripada 40.

Kita tidak membuat ujian darah ini semata-mata sebab anda perokok. Tetapi jika anda datang klinik kesihatan waktu demam, kena ambil darah dan tiba-tiba doktor tanya awak merokok mungkin disebabkan bacaan hematocrit yang tinggi.

Perlu diketahui, hematocrit juga boleh meningkat pada keadaan yang lain seperti orang yang tinggal di kawasan yang tinggi, orang yang mengalami masalah jantung, orang yang mengalami dehidrasi dan beberapa masalah dan penyakit yang lain.

Secara ringkasnya, kepekatan darah bagi perokok adalah lebih tinggi daripada orang biasa

Darah gelap yang keluar daripada perokok ketika proses bekam bukanlah menunjukkan ia mempunyai toksin yg banyak. Darah gelap itu terhasil disebabkan darah perokok itu lebih pekat daripada orang biasa disebabkan kekurangan oksigen dan jumlah haemoglobin yg tinggi

Dan perokok bukanlah orang yang memerlukan bekam disebabkan aktiviti merokoknya. Apa yang perokok perlukan adalah BERHENTI MEROKOK.

Jika nak bekam tak salah. Tetapi bekam sebab nak keluarkan toksin daripada rokok merupakan perkara yang belum dapat dibuktikan lagi.


Banyak makan gula boleh merosakkan hati sama seperti minum arak

Badan manusia menguraikan gula dengan cara yang berbeza. Sebagai mana yang kita tahu, terdapat pelbagai jenis gula. Gula yang selalu digunakan oleh kita adalah sukrosa yang terdiri daripada unit asas glukosa dan fruktosa.

Secara mudahnya untuk kita faham jika glukosa dikombinasikan dengan fruktosa ia akan menjadi satu kompaun yang lain iaitu sukrosa.

Sukrosa merupakan satu jenis gula yang kita selalu gunakan iaitu gula putih yang asalnnya daripada tebu. Apabila gula sukrosa masuk ke dalam saluran pencernaan, ia akan diuraikan menjadi glukosa dan juga fruktosa.

Ketika di dalam badan, glukosa mampu digunakan oleh semua jenis sel di dalam badan

Tetapi bagi gula fruktosa hanya satu jenis sel sahaja yang boleh menggunakan dan menguraikannya iaitu sel hati.

Perkara yang dilakukan oleh hati ketika mana penguraian fruktosa hanya mendatangkan komplikasi kepada hati, jantung dan saluran darah

Fruktosa juga dikenali sebagai gula buah(fruit sugar) dan pada awal 1900an, kebanyakkan orang amerika mengambil 15g fruktosa dalam sehari dengan pengambilan buah-buahan. Pada hari ini pula, jumlah tersebut telah berganda sehingga 4 ke 5 kali ganda. Ia banyak digunakan di dalam pastri, air berkarbonat, jus buah dan banyak lagi jenis makanan

Kemasukan fruktosa kedalam hati akan memulakan satu reaksi kimia yang kompleks. Daripada fruktosa inilah ia akan ditukarkan kepada lemak di dalam hati. Proses ini dikenali sebagai ‘lipogenesis’. Pengambilan gula fruktosa yang berlebihan akan menyebabkan pengumpulan lemak di dalam hati.

Berbanding dengan glukosa, glukosa masih lagi boleh dimetabolisma oleh sel-sel daripada organ lain. Oleh itu, ia tidak akan membebankan hati kerana sel-sel lain mampu menguraikan glukosa malah mengurangkan beban hati.

Manakala, kehadiran fruktosa hanya akan membebankan hati kerana sel hati sahaja yang mampu menguraikan gula tersebut dan apabila sampai di hati, fruktosa selalunya mesti akan ditukarkan kepada lemak.

Jika seseorang itu baru sahaja mempunyai pengumpulan lemak di dalam hati, ia masih lagi boleh balik semula kepada keadaan asal jika langkah berjaga-jaga seperti mengurangkan pengambilan gula fruktosa. Tetapi setelah sampai suatu tahap, hati boleh mengalami keradangan. Jika keradangan itu semakin teruk, majoriti sel hati boleh mati dan digantikan dengan parut pada hati tersebut. Perkara ini akan menyebabkan kegagalan fungsi hati.

Keadaan hati yang rosak disebabkan lemak ini adalah sama seperti yang berlaku kepada mereka yang mengambil alkohol secara kronik

Tetapi bagi pesakit yang mengambil gula secara berlebihan ini selalunuya akan mati sebab serangan angin ahmar ataupun sakit jantung terlebih dahulu sebelum hatinya rosak.

Selain daripada itu, ia juga mampu memberi kesan kepada perkara lain:1) Menambahkan bacaan lemak(triglyeride) dalam darah2) Meningkatkan bacaan cholesterol jahat dalam darah3) Menyebabkan pengumpulan lemak pada organ4) Menyebabkan fungsi insulin terencat. Ini boleh menyebabkan kencing manis5) Ia juga akan menyebabkan peningkatan radikal bebas yang menyebabkan keradangan di dalam saluran darah. Keradangan yang tidak terkawal akan menyebabkan pengumpulan kolesterol pada saluran darah. Mereka yang mempunyai bacaan kolesterol yang tinggi, sudah tentu akan lebih mudah menghadapai perkara ini.

Apabila penguraian glukose berlaku ia akan menghasilkan sebanyak 2 kompaun tenaga yang dipanggil sebagai Adenosine triphosphate(ATP). Molekul tenaga inilah yang akan menolong sel badan menjalankan fungsinya, seperti penghasilan protein, pergerakkan molekul diantara sel, penghasilan DNA dan banyak lagi. Salah satu fungsi penting ATP adalah membantu dalam pelupusan radikal bebas.

Disebabkan penguraian fruktosa menghasilkan jumlah ATP yang kurang, maka jumlah penghasilan anti-oxida di dalam badan semakin rendah menyebabkan radikal bebas semakin bertambah di dalam badan. Oleh itu, secara teorinya radikal bebas ini akan banyak melakukan kerosakkan di dalam badan dan menyebabkan bertambahnya keradangan.

Sejak beberapa tahun yang dahulu, saintis mengatakan penyebab(culprit) kepada berlakunya artherosclerosis iaitu enapan kolesterol pada saluran darah adalah disebabkan keradangan. Bila artherosclerosis berlaku, di situlah akan menyebabkan sumbatan pada saluran darah yang boleh menyebabkan serangan sakit jantung dan stroke.

Pengambilan gula tidak menjadi masalah sebenarnya. Sebab ia memberikan tenaga kepada badan. Tetapi bagaimana kuantiti yang kita ambil itu yang akan menjadi masalah.

Pengambilan gula yang kompleks seperti daripada bijiran, sayur, nasi dan sebagainya adalah lebih baik berbanding gula sukrosa. Ini kerana ia terdiri daripada gula kompleks berbentuk kanji dimana unit asasnya adalah glukosa dan senang untuk diuraikan oleh badan.

Kita perlulah mengurangkan pengambilan produk yang tinggi gula seperti jus buah, produk 3 dalam 1 dan apa-apa produk yang mempunyai gula yang tinggi. Jika, diambil sekali sekala boleh lah.

KAMI LEBIH SUKA BERSEDERHANA


Kisah Seram Makmal Sulit Rolighedsvej 26

Hari itu amat sejuk. Cuaca di negara kecil Skandinavia ini amat luar biasa pelik. Penuh misteri. Aku kira sudah baru masuk musim luruh, tapi hujannya masih lebat. Paginya teramat panas disimbahi mentari. Tengaharinya hujan, dan berlarutan hingga ke petang dan makin lebat di bawa ke malam. Ternyata aku tersilap percaturan dalam memilih baju yang sesuai. Jadi aku bermalasan untuk pulang. Aku fikir, kekal kering di makmal, atau basah kesejukan di luar.

Petang itu, aku mendapat khabar gembira. Permohonan aku untuk ke KU Leuven, Belgium telah diterima sebagai visiting scholar. Aku dijangka akan ke sana lagi dua bulan. Aku berkira-kira bilangan sampel kajian yang belum aku usik. Sedap juga kalau boleh habiskan kesemuanya, sebelum “bercuti” di Belgium – getus hatiku.

Aduh, memikirkan sampel kajian, tiba-tiba bulu roma aku terus tegak. Meremang kerana terkenangkan saat aku terperangkap ketika turun ke basement untuk menyimpan sampel. Adakah kejadian tersebut suatu kebetulan, atau masaalah teknikal. Bayangan lelaki botak, tinggi berkulit gelap tersiar-siar di fikiranku. Aku masih tidak faham, kenapa tiba-tiba Joseph muncul. Dan pintu tiba-tiba terbuka. Kemudiannya hilang dalam kegelapan lewat malam itu. Sedangkan Josep, janitor bangunan di Rolighedsvej 26 sedang bercuti! Mana mungkin Josep datang kerja pada tengah malam!

Aku masih teringat bagaimana ketika aku di basement, tiba-tiba lampu terpadam, dan semua pintu yang memberi akses ke tingkat atas terkunci dengan sendirinya. Dalam kepekatan malam, saya cuba untuk mencari jalan untuk keluar, dengan bantuan lampu dari iPhone. Berkali-kali saya terlanggar barang yang diletakkan di sisi laluan itu. Tiba-tiba dari hujung jalan, saya nampak ada satu cahaya kecil dari sebalik pintu. Saya menjerit-jerit meminta tolong. Pintu tersebut terbuka, dan saat itu saya terpandang wajah seiras Josep. Saya berlari sekuat hati ke pintu tersebut. Tetapi Josep tiada di situ. Peluh satu badan.

Ingatan aku terhadap insiden pelik lalu aku lontar jauh-jauh. Aku mahu siapkan sampel dan ber”cuti”. Tekad.

Dalam berat hati, aku memilih untuk terus menyiapkan pemprosesan sampel kajian. Lagipun, pada awalnya fume hood chamber sudah penuh di tempah oleh pelajar lain. Aku memeriksa jadual; petang sudah kosong! Lampu hijau untuk aku terus bekerja sesuka hati hingga lemat malam atau terus ke pagi esoknya!

Aku terus menuju ke makmal. Sampel yang aku ambil sejak tengahari tadi sudah layak untuk diproses kerana sudah tidak beku. Aku teringat cerita Josue ketika ke basement tengahari tadi. Khabarnya, ketika Denmark berperang dengan Jerman suatu masa dahulu, basement adalah pilihan popular untuk menyelamatkan diri dari serangan udara. Namun, disebabkan situasi peperangan, kurang bekalan untuk bahan pemanas, ramai yang mati kesejukan ketika bersembunyi. Josue cakap, dia pernah terdengan suara anak kecil menangis nyaring, “Nej….nej…”

Nej bermaksud tidak. Tidak pasti apa yang diraungkan anak kecil itu ditengah malam. Tapi Josue buat-buat tidak tahu sahaja.

Selepas era berperang, basement ini menjadi tempat yang menghubungkan antara bangunan-bangunan di Institute Kajian Veterinari dan Pertanian ini. Dikhabarkan haiwan-haiwan akan di heret melalui basement untuk dipindahkan dari satu unit ke unit lain. Ini kerana, jalan dia atas adalah jalan raya yang sibuk dengan kereta. Haiwan ini juga dikorbankan di basement untuk tujuan penyelidikan.

Apabila sampai ke makmal, sudah tiada sesiapa di situ kerana menjelang musim luruh, sejak pukul 3 petang sudah dirasakan seperti tengah malam. Matahari cepat benar tenggelam. Aku picit suis radio. Lagu Lukas Graham 7 years–berkumandang memenuhi ceruk ruang makmal. Aku mula bekerja. Perancangan awal mahu sahaja aku pasangkan alunan bacaan al Quran, tetapi aku takut lain pula tanggapan rakan sekerja yang lain nanti.

Ketika tekun melalukan kerja difume hood chamber, tiba-tiba siaran radio seperti terganggu. Seperti cerita-cerita alien di mana siaran berbunyi seperti robot. Lampu seperti berkelip kelip beberapa saat. AKu tengok jam menghampiri 12 tengah malam. Aku sedikit cuak. Lalu aku ke radio dan cuba mencari siaran. Gagal, dan aku terus cabut plug. Aku kembali ke chamber untuk bekerja.

Ketika itu, aku rasakan seperti ada sesuatu yang memerhatikan aku. Aku rasa seperti ada seseorang yang duduk di sebelahku. Meremang tengkuk ku. Aku teringat kisah kawanku di USM yang berkerja dengan sel sel kanser; Nadia – bukan nama sebenar. Sel tersebut di ambil dari pesakit kanser ovari yang telah meninggal. Nadia cuba untuk membiakkan sel tersebut di makmal. Nadia ada kebolehan untuk melihat hantu. Terbuka hijab kata orang-orang yang mempercayai perkara mistik. Nadia cakap, semasa di makmal, dia selalu ditemani “kawan” barunya itu. Kawan itu tidak pernah menggangunya. Hanya sekadar berdampingan, memerhati dan juga kadang-kadang tersenyum, tanpa melihatkan matanya.

Kisah Nadia dan kawannya amat popular ketika di Makmal Molekular USM dahulu. Pernah suatu masa, makmal tempat Nadia bekerja pernah terbakar, dan Nadia terus hilangkan diri. Masa itu, aku langsung tidak percaya pada cerita-cerita sedemikian. Bagi aku, semua itu hanyalah perkara karut.

Tapi, siapa yang sedang memerhatikan aku ini. Aku rasa begitu rapat ia di sampingku. Nafas aku menjadi sesak. Terasa bagai dihimpit. Badanku mula berpeluh, dan tiba-tiba bau busuk mula memenuhi ruang bilik makmal.

Sudah. Ujian apakah ini?

Bau apa pulak ni. Cukuplah perasaan diperhatikan buat aku jadi tidak tentu arah. Baunya semakin kuat. Bau seperti bangkai. Seperti isi perut, malah lebih dasyat dari bau hanyir darah. Aku jadi tidak sedap hati. Aku semakin gelabah. Mulutku tidak henti-henti membacakan ayat al Quran. Ayat-ayat yang aku ingat. Aku berasa sangat sempit, seperti dihimpit sesuatu. Aku cuba menghantukkan kepala pada cermin fume hood, dengan harapan aku bermimpi. Ternyata aku tidak mimpi. Aku cuba untuk tidak panik. Tiba-tiba loceng amaran berbunyi. Mirip bunyi yang biasa aku dengar semasa insiden di basement. LAmpu makmal terpadam tiba-tiba.

Tangan aku masih memegang sampel. Aku jadi serba salah kerana sampel yang di ambil dari orang-orang tua Denmark ini amat berharga, dan aku tidak boleh bazirkan walaupun satu. Aku tidak boleh terus berlari untuk menelamatkan diri. Aku memilih untuk membatu menghadap chamber tersebut. Berpeluh, dan beristighfar. Aku dapat rasakan sesuatu yang mendampingi aku semakin menjauhi. Memandang dari sudut. Aku pejam mata. Terasa seperti akan pitam.

Tiba-tiba, bahu aku dipegang. Mata aku masih rapat memejam. Remang semakin kuat. Aku tidak berani untuk menoleh.

“Next time, if you want to work late, please let me know. I will show you where to switch on the electricity, and most importantly the fume hood. It will help you better to suck up the smell from these feacal samples!”

“Thanks Nils”, ucapku pada penjaga bangunan.

Ps – apabila menghampiri musim sejuk, amat mudah untuk terkena cas elektrostatik and rasa meremang. Kajian microbiota memerlukan satu bilik makmal yang asing, kerana ketika memproses sampel tinja, baunya amat busuk. Fume hood chamber yang beroperasi dengan baik amat membantu.